               23.8.2018

               EL

               Επίσημη Εφημερίδα της Ευρωπαϊκής Ένωσης

               C 298/140

      P8_TA(2017)0100
      Έρευνα για τις μετρήσεις εκπομπών στην αυτοκινητοβιομηχανία
      Σύσταση του Ευρωπαϊκού Κοινοβουλίου της 4ης Απριλίου 2017 προς το Συμβούλιο και την Επιτροπή σε συνέχεια της έρευνας σχετικά με τις μετρήσεις εκπομπών στην αυτοκινητοβιομηχανία (2016/2908(RSP))
      (2018/C 298/19)

         Το Ευρωπαϊκό Κοινοβούλιο,

                  —

                  έχοντας υπόψη το άρθρο 226 της Συνθήκης για τη λειτουργία της Ευρωπαϊκής Ένωσης (ΣΛΕΕ),

                  —

                  έχοντας υπόψη την απόφαση 95/167/ΕΚ, Ευρατόμ, ΕΚΑΧ του Ευρωπαϊκού Κοινοβουλίου, του Συμβουλίου και της Επιτροπής, της 19ης Απριλίου 1995, περί των λεπτομερών διατάξεων άσκησης του δικαιώματος εξέτασης των πραγμάτων από το Ευρωπαϊκό Κοινοβούλιο (1),

                  —

                  έχοντας υπόψη την απόφαση (EE) 2016/34 του Ευρωπαϊκού Κοινοβουλίου, της 17ης Δεκεμβρίου 2015, σχετικά με τη σύσταση εξεταστικής επιτροπής για τις μετρήσεις εκπομπών στην αυτοκινητοβιομηχανία, τις εξουσίες, τον αριθμό των μελών και τη διάρκεια της θητείας της (2),

                  —

                  έχοντας υπόψη τον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, για την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (3),

                  —

                  έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, σχετικά με τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (4),

                  —

                  έχοντας υπόψη την οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (5),

                  —

                  έχοντας υπόψη το ψήφισμά του της 27ης Οκτωβρίου 2015 σχετικά με τις μετρήσεις των εκπομπών στον τομέα της αυτοκινητοβιομηχανίας (6),

                  —

                  έχοντας υπόψη το ψήφισμά του της 13ης Σεπτεμβρίου 2016 σχετικά με την εξέταση των μετρήσεων εκπομπών στην αυτοκινητοβιομηχανία (7) (με βάση την ενδιάμεση έκθεση A8-0246/2016),

                  —

                  έχοντας υπόψη την τελική έκθεση της εξεταστικής επιτροπής για τις μετρήσεις εκπομπών στην αυτοκινητοβιομηχανία (A8-0049/2017),

                  —

                  έχοντας υπόψη το σχέδιο σύστασης της εξεταστικής επιτροπής για τις μετρήσεις εκπομπών στην αυτοκινητοβιομηχανία,

                  —

                  έχοντας υπόψη το άρθρο 198 παράγραφος 12 του Κανονισμού του,

                  Α.

                  λαμβάνοντας υπόψη ότι το άρθρο 226 ΣΛΕΕ παρέχει νομική βάση για τη σύσταση από το Ευρωπαϊκό Κοινοβούλιο προσωρινής εξεταστικής επιτροπής με αντικείμενο τη διερεύνηση των καταγγελιών για παραβάσεις ή κακοδιοίκηση κατά την εφαρμογή του κοινοτικού δικαίου, με την επιφύλαξη της αρμοδιότητας των εθνικών και των ενωσιακών δικαστηρίων, και εκτιμώντας ότι τούτο συνιστά σημαντικό στοιχείο των εποπτικών εξουσιών του Κοινοβουλίου·

                  Β.

                  λαμβάνοντας υπόψη ότι, με βάση πρόταση της Διάσκεψης των Προέδρων, το Κοινοβούλιο αποφάσισε στις 17 Δεκεμβρίου 2015 να συστήσει εξεταστική επιτροπή για τη διερεύνηση των καταγγελλόμενων παραλείψεων στην εφαρμογή του δικαίου της Ένωσης σε σχέση με τις μετρήσεις εκπομπών στην αυτοκινητοβιομηχανία, και ότι η επιτροπή θα διατύπωνε οποιεσδήποτε συστάσεις θεωρούσε απαραίτητες σχετικά με το θέμα·

                  Γ.

                  λαμβάνοντας υπόψη ότι η εξεταστική επιτροπή άρχισε τις εργασίες της στις 2 Μαρτίου 2016, και στις 28 Φεβρουαρίου 2017 ενέκρινε την τελική της έκθεση, στην οποία εκθέτει τη μεθοδολογία της και τα συμπεράσματα που συνήγαγε από τη διεξαχθείσα έρευνα·

                  Δ.

                  λαμβάνοντας υπόψη ότι τις τελευταίες δεκαετίες το μερίδιο αγοράς των ντιζελοκίνητων επιβατικών αυτοκινήτων έχει αυξηθεί στην Ευρωπαϊκή Ένωση σε επίπεδο που αντιπροσωπεύει πάνω από το μισό του αριθμού των νέων αυτοκινήτων που πωλούνται, σχεδόν σε κάθε κράτος μέλος· λαμβάνοντας υπόψη ότι η σταθερή αύξηση του μεριδίου αγοράς των ντιζελοκίνητων αυτοκινήτων είναι αποτέλεσμα της ενωσιακής πολιτικής για το κλίμα, δεδομένου ότι η τεχνολογία ντίζελ προσφέρει πλεονεκτήματα έναντι των βενζινοκινητήρων όσον αφορά τις εκπομπές CO2· λαμβάνοντας υπόψη ότι, στο στάδιο της καύσης, οι ντιζελοκινητήρες εκπέμπουν πολύ περισσότερους ρύπους εκτός CO2, σοβαρά και άμεσα επιβλαβείς για τη δημόσια υγεία, όπως τα NOx, τα SOx και τα αιωρούμενα σωματίδια, από ό,τι οι βενζινοκινητήρες· λαμβάνοντας υπόψη ότι τεχνολογίες μετριασμού των ρύπων αυτών υπάρχουν και διατίθενται στην αγορά·

                  Ε.

                  λαμβάνοντας υπόψη ότι η σύγχρονη τεχνολογία επιτρέπει την τήρηση των προτύπων Euro 6 στα NOx στα ντιζελοκίνητα αυτοκίνητα, και σε συνθήκες πραγματικής οδήγησης και χωρίς αρνητικό αντίκτυπο στις εκπομπές CO2·

                  ΣΤ.

                  λαμβάνοντας υπόψη ότι οι βέλτιστες πρακτικές των ΗΠΑ, όπου ισχύουν αυστηρότερα πρότυπα εκπομπών τόσο για τα βενζινοκίνητα όσο και για τα ντιζελοκίνητα αυτοκίνητα, και εφαρμόζονται αυστηρότερες πολιτικές επιβολής, προσφέρουν ένα πρότυπο που θα πρέπει να υιοθετήσει η ΕΕ·

                  Ζ.

                  λαμβάνοντας υπόψη ότι η προστασία της δημόσιας υγείας και του περιβάλλοντος θα πρέπει να αποτελεί κοινή μέριμνα και ευθύνη για την κοινωνία, όπου όλοι οι ενδιαφερόμενοι, συμπεριλαμβανομένης της αυτοκινητοβιομηχανίας, καλούνται να διαδραματίσουν σημαντικό ρόλο·

                  1.

                  αναθέτει στον Πρόεδρό του να λάβει τα απαιτούμενα μέτρα για τη δημοσιοποίηση της τελικής έκθεσης της εξεταστικής επιτροπής, σύμφωνα με το άρθρο 198 παράγραφος 11 του Κανονισμού του, και το άρθρο 4 παράγραφος 2 της απόφασης 95/167/ΕΚ, Ευρατόμ, ΕΚΑΧ·

                  2.

                  καλεί το Συμβούλιο και την Επιτροπή να μεριμνήσουν ώστε να δοθεί ουσιαστική συνέχεια στα συμπεράσματα και τις συστάσεις που απορρέουν από την έρευνα, σύμφωνα με την απόφαση 95/167/ΕΚ, Ευρατόμ, ΕΚΑΧ·

                  3.

                  καλεί την Επιτροπή να υποβάλει στο Κοινοβούλιο, εντός 18 μηνών από την έκδοση της παρούσας σύστασης και στη συνέχεια σε τακτική βάση, διεξοδική έκθεση σχετικά με τα μέτρα που λαμβάνονται από την Επιτροπή και τα κράτη μέλη σε συνέχεια των συμπερασμάτων και των συστάσεων της εξεταστικής επιτροπής·

                  4.

                  καλεί τον Πρόεδρό του να αναθέσει στην Επιτροπή Περιβάλλοντος, Δημόσιας Υγείας και Ασφάλειας των Τροφίμων, στην Επιτροπή Βιομηχανίας, Έρευνας και Ενέργειας, στην Επιτροπή Εσωτερικής Αγοράς και Προστασίας των Καταναλωτών και στην Επιτροπή Μεταφορών και Τουρισμού, να παρακολουθήσουν τις ενέργειες που θα αναληφθούν και να εξακριβώσουν τη συνέχεια που θα δοθεί στα πορίσματα και τις συστάσεις της εξεταστικής επιτροπής, σύμφωνα με το άρθρο 198 παράγραφος 13 του Κανονισμού του·

                  5.

                  καλεί τον Πρόεδρό του να ζητήσει από την Επιτροπή Συνταγματικών Υποθέσεων να δώσει συνέχεια στις συστάσεις της εξεταστικής επιτροπής όσον αφορά τους περιορισμούς του δικαιώματος εξέτασης των πραγμάτων του Κοινοβουλίου·

            Εργαστηριακές δοκιμές και πραγματικές εκπομπές

                  6.

                  καλεί την Επιτροπή να μεταβάλει την εσωτερική της δομή κατά τρόπο ώστε, σύμφωνα με την αρχή της συλλογικής ευθύνης, το χαρτοφυλάκιο κάθε Επιτρόπου (και γενικής διεύθυνσης) να περιλαμβάνει συγχρόνως την ευθύνη για την νομοθεσία για την ποιότητα του ατμοσφαιρικού αέρα και για τις πολιτικές αντιμετώπισης των πηγών των εκπομπών ρύπων· ζητεί την αύξηση των ανθρώπινων και τεχνικών πόρων που χρησιμοποιούνται για τους τομείς των οχημάτων, των συστημάτων οχημάτων και των τεχνολογιών ελέγχου των εκπομπών στην Επιτροπή, και την περαιτέρω βελτίωση της τεχνικής πραγματογνωσίας στο Κοινό Κέντρο Ερευνών (ΚΚΕρ)·

                  7.

                  για τον σκοπό αυτό, καλεί την Επιτροπή να μεταβάλει την εσωτερική της δομή και να αλλάξει την κατανομή των αρμοδιοτήτων της με τρόπο ώστε όλες οι νομοθετικές αρμοδιότητες που ανήκουν σήμερα στη Γενική Διεύθυνση Εσωτερικής Αγοράς, Βιομηχανίας, Επιχειρηματικότητας και ΜΜΕ (ΓΔ GROW), στον τομέα των εκπομπών των οχημάτων, να μεταβιβαστούν στη Γενική Διεύθυνση Περιβάλλοντος (ΓΔ ENV)·

                  8.

                  καλεί την Επιτροπή να εξασφαλίσει επαρκείς ανθρώπινους πόρους και τεχνική πραγματογνωσία, και κατάλληλο επίπεδο αυτονομίας στο ΚΚΕρ, συμπεριλαμβανομένων μέτρων για τη διατήρηση της πείρας όσον αφορά την τεχνολογία σε σχέση με τα οχήματα και τις εκπομπές και τις εσωτερικές δοκιμές σε οχήματα στον εν λόγω οργανισμό· επισημαίνει ότι το ΚΚΕρ μπορεί να έχει πρόσθετες υποχρεώσεις επαλήθευσης στο πλαίσιο της πρότασης του νέου κανονισμού για την εποπτεία της αγοράς και την έγκριση τύπου·

                  9.

                  ζητεί να καταστούν διαθέσιμα, μέσω βάσης δεδομένων, όλα τα αποτελέσματα των δοκιμών του ΚΚΕρ, σε πλήρη και μη ανωνυμοποιημένη μορφή· ζητεί, ακόμα, το εργαστήριο εκπομπών οχημάτων (VELA) του ΚΚΕρ να αναφέρεται σε εποπτικό συμβούλιο απαρτιζόμενο από εκπροσώπους των κρατών μελών και οργανισμών προστασίας του περιβάλλοντος και της δημόσιας υγείας·

                  10.

                  ζητεί από τους συννομοθέτες να εξασφαλίσουν, στο πλαίσιο της αναθεώρησης του κανονισμού (ΕΚ) αριθ. 715/2007, ότι τα μέτρα δυνάμει του άρθρου 5 παράγραφος 3 και του άρθρου 14, που έχουν ως αντικείμενο τη συμπλήρωση ή την τροποποίηση ορισμένων μη ουσιωδών στοιχείων της νομοθετικής πράξης, θα ληφθούν με κατ’ εξουσιοδότηση πράξεις, ώστε να διασφαλιστεί ο απαιτούμενος έλεγχος από το Κοινοβούλιο και το Συμβούλιο και παράλληλα να περιοριστεί η δυνατότητα για αδικαιολόγητες καθυστερήσεις στην έκδοση των μέτρων αυτών· αντιτίθεται κατηγορηματικά στην επιλογή της λήψης των εν λόγω μέτρων με εκτελεστικές πράξεις·

                  11.

                  ζητεί την ταχεία έγκριση της 3ης και της 4ης δέσμης για τις εκπομπές υπό πραγματικές συνθήκες οδήγησης (RDE), ώστε να ολοκληρωθεί το ρυθμιστικό πλαίσιο για τη νέα διαδικασία έγκρισης τύπου, και την ταχεία εφαρμογή του πλαισίου αυτού· υπενθυμίζει ότι, προκειμένου οι δοκιμές RDE να είναι αποτελεσματικές όσον αφορά τη μείωση των αποκλίσεων μεταξύ των εκπομπών που μετρούνται στο εργαστήριο και στην οδήγηση στον δρόμο, οι διατάξεις σχετικά με τις διαδικασίες δοκιμής και αξιολόγησης θα πρέπει να καθοριστούν πολύ προσεκτικά και να καλύπτουν ευρύ φάσμα παραμέτρων οδήγησης, συμπεριλαμβανομένων της θερμοκρασίας, του φορτίου του κινητήρα, της ταχύτητας του οχήματος, του υψομέτρου, του τύπου οδού, και άλλων παραμέτρων που απαντώνται κατά την οδήγηση σε ολόκληρη την Ένωση·

                  12.

                  λαμβάνει υπόψη την προσφυγή ακυρώσεως κατά της 2ης δέσμης RDE, που κατέθεσαν πολλές πόλεις της ΕΕ με το επιχείρημα ότι, καθιερώνοντας νέα, αυξημένα όρια για τις εκπομπές NOx, ο κανονισμός της Επιτροπής τροποποιεί ουσιώδες στοιχείο βασικής πράξης, παραβαίνοντας έτσι ουσιώδη τύπο καθώς και τις διατάξεις της οδηγίας 2008/50/ΕΚ για την ποιότητα του αέρα όσον αφορά τον περιορισμό των μέγιστων επιπέδων εκπομπών αζώτου για τα ντιζελοκίνητα οχήματα·

                  13.

                  καλεί την Επιτροπή να επανεξετάσει, το 2017, τον συντελεστή συμμόρφωσης NOx για δοκιμές εκπομπών RDE, όπως προβλέπεται από τη 2η δέσμη RDE· ζητεί από την Επιτροπή να αναθεωρεί περαιτέρω τον συντελεστή συμμόρφωσης σε ετήσια βάση, σύμφωνα με τις τεχνολογικές εξελίξεις, προκειμένου να φθάσει στη μονάδα έως το 2021 το αργότερο·

                  14.

                  καλεί την Επιτροπή να επανεξετάσει την ισχύουσα νομοθεσία της Ένωσης, προκειμένου να εξακριβωθεί κατά πόσον η διάθεση άλλων συστημάτων οχημάτων ή άλλων προϊόντων στην αγορά θα μπορούσε να εξαρτάται από ανεπαρκείς διαδικασίες δοκιμής, όπως στην περίπτωση των εκπομπών των οχημάτων ή σε άλλους τομείς όπου οι προσπάθειες εποπτείας της αγοράς είναι επίσης ανεπαρκείς, και να υποβάλει κατάλληλες νομοθετικές προτάσεις για να εξασφαλίσει την επιβολή των προτύπων της εσωτερικής αγοράς·

                  15.

                  καλεί την Επιτροπή να υποβάλει προτάσεις για την καθιέρωση περιβαλλοντικών επιθεωρήσεων σε επίπεδο ΕΕ, προκειμένου να παρακολουθείται η συμμόρφωση προς τα περιβαλλοντικά πρότυπα για τα προϊόντα, προς τα όρια εκπομπών που σχετίζονται με τις άδειες λειτουργίας, και προς την περιβαλλοντική νομοθεσία της ΕΕ εν γένει·

                  16.

                  καλεί την Επιτροπή να συνεχίσει τις εργασίες της για τη βελτίωση των επιδόσεων των PEMS, προκειμένου να βελτιωθεί η ακρίβεια τους και να μειωθεί το περιθώριο σφάλματός τους· θεωρεί ότι, για τα αιωρούμενα σωματίδια, η τεχνολογία PEMS θα πρέπει να επιτρέπει τον εντοπισμό σωματιδίων μεγέθους μικρότερου από 23 νανόμετρα, που είναι τα πλέον επικίνδυνα για τη δημόσια υγεία·

                  17.

                  θεωρεί ότι οι οριζόντιοι κανόνες για τη δημιουργία και τη λειτουργία των ομάδων εμπειρογνωμόνων της Επιτροπής, που εγκρίθηκαν από την Επιτροπή στις 30 Μαΐου 2016, συνιστούν βελτίωση σε σχέση με τους παλαιότερους κανόνες, για παράδειγμα σε ό,τι αφορά την απαίτηση να τηρούνται ουσιαστικά και πλήρη πρακτικά στις συνεδριάσεις· καλεί την Επιτροπή να αναθεωρήσει τους κανόνες αυτούς, ενισχύοντας τις διατάξεις σχετικά με την ισορροπημένη σύνθεση των ομάδων εμπειρογνωμόνων· καλεί την Επιτροπή να εφαρμόσει τους (επικαιροποιημένους) οριζόντιους κανόνες αυστηρά και αμέσως, και να υποβάλει στο Ευρωπαϊκό Κοινοβούλιο και το Συμβούλιο έκθεση αξιολόγησης της εφαρμογής τους·

                  18.

                  ζητεί να δημοσιοποιούνται οι κατάλογοι συμμετεχόντων και τα πρακτικά των συνεδριάσεων των επιτροπών «επιτροπολογίας», όπως η Τεχνική Επιτροπή για τα Μηχανοκίνητα Οχήματα (ΤΕΜΟ) και οι ομάδες εμπειρογνωμόνων της Επιτροπής, π.χ. η Motor Vehicles Working Group (ομάδα εργασίας για τα οχήματα με κινητήρα) ή η ομάδα Real Driving Emissions — Light-Duty Vehicles (εκπομπές κατά την οδήγηση σε πραγματικές συνθήκες, ελαφρά οχήματα –RDE-LDV)·

                  19.

                  καλεί τα κράτη μέλη να εξασφαλίσουν μεγαλύτερη διαφάνεια όσον αφορά την πρόσβαση των εθνικών κοινοβουλίων τους στα έγγραφα των συνεδριάσεων της ΤΕΜΟ·

                  20.

                  καλεί την Επιτροπή να μεταβάλει ουσιωδώς τις υφιστάμενες πολιτικές αρχειοθέτησης και αποθήκευσης πληροφοριών, και να εξασφαλίσει ότι τα σημειώματα, οι διυπηρεσιακές επικοινωνίες, τα σχέδια και οι ανεπίσημες συνεννοήσεις εντός της Επιτροπής, με τα κράτη μέλη, με το Συμβούλιο και με τους αντιπροσώπους τους θα αρχειοθετούνται αυτομάτως· εκφράζει την αποδοκιμασία του για τα κενά στα δημόσια μητρώα, τα οποία οφείλονται στο υπερβολικά στενό φάσμα εγγράφων που προορίζονται για αρχειοθέτηση και στο γεγονός ότι για την αρχειοθέτηση των εγγράφων απαιτείται ενεργός παρέμβαση·

            Διατάξεις αναστολής

                  21.

                  θεωρεί ότι η διαδικασία RDE θα ελαχιστοποιήσει μεν τον κίνδυνο χρήσης διατάξεων αναστολής, αλλά δεν θα αποτρέψει εντελώς την ενδεχόμενη προσφυγή σε παράνομες πρακτικές· συνιστά, συνεπώς, σύμφωνα και με την προσέγγιση των αρχών των ΗΠΑ, να καταστούν οι δοκιμές έγκρισης τύπου και συμμόρφωσης εν χρήσει σε έναν βαθμό απρόβλεπτες, προκειμένου να προλαμβάνεται η εκμετάλλευση ενδεχόμενων κενών τους, και να εξασφαλίζεται η συμμόρφωση σε όλη τη διάρκεια της ζωής του οχήματος· χαιρετίζει, στο πλαίσιο αυτό, το πρωτόκολλο δοκιμών για διατάξεις αναστολής, που περιλαμβάνεται στις «Κατευθυντήριες γραμμές για την αξιολόγηση βοηθητικών στρατηγικών ελέγχου εκπομπών και για τον εντοπισμό διατάξεων αναστολής» που ενέκρινε η Επιτροπή στις 26 Ιανουαρίου 2017, το οποίο ισχύει για τα οχήματα που κυκλοφορούν ήδη στην αγορά· αναμένει από τις εθνικές αρχές των κρατών μελών να εφαρμόσουν σύντομα αυτό το πρωτόκολλο στο πλαίσιο των δραστηριοτήτων τους για την εποπτεία της αγοράς, και να διεξάγουν τη συνιστώμενη δοκιμή οχημάτων υπό μη προβλέψιμες διακυμάνσεις των κανονικών συνθηκών δοκιμής, όπως η θερμοκρασία, η ταχύτητα, το φορτίο του οχήματος και η διάρκεια της δοκιμής, μεταξύ άλλων στο πλαίσιο «αιφνιδιαστικών ελέγχων»·

                  22.

                  επισημαίνει με ανησυχία ότι ο επίσημος έλεγχος των εκπομπών CO2 και της κατανάλωσης καυσίμου των οχημάτων θα εξακολουθήσει να περιορίζεται σε μια διαδικασία εργαστηριακής δοκιμής (WLTP), πράγμα που σημαίνει ότι η παράνομη χρήση διατάξεων αναστολής εξακολουθεί να είναι δυνατή και ενδέχεται να παραμένει απαρατήρητη· καλεί την Επιτροπή και τα κράτη μέλη να καθιερώσουν συστήματα τηλεπαρακολούθησης στόλου οχημάτων –με χρήση κατάλληλων αισθητήρων στο οδικό δίκτυο ή αισθητήρων επί του οχήματος– για τον έλεγχο των περιβαλλοντικών επιδόσεων του εν λειτουργία στόλου και τον εντοπισμό πιθανών παράνομων πρακτικών που μπορεί να έχουν ως αποτέλεσμα τη διατήρηση των αποκλίσεων μεταξύ των επιδόσεων στα χαρτιά και των πραγματικών επιδόσεων·

                  23.

                  καλεί την Επιτροπή να αναλύσει περαιτέρω τους λόγους για τους οποίους δεν είχαν συμπεριληφθεί στη νομοθεσία για τα ελαφρά οχήματα οι αυστηρότερες διατάξεις περί διατάξεων αναστολής, που περιλαμβάνει η νομοθεσία για τα βαρέα οχήματα·

                  24.

                  ζητεί από την Επιτροπή να διεξαγάγει εσωτερικό έλεγχο για την επαλήθευση του ισχυρισμού ότι τα πορίσματα της έρευνας του ΚΚΕρ και οι ανησυχίες που συζητήθηκαν μεταξύ των υπηρεσιών της Επιτροπής σε σχέση με πιθανές παράνομες πρακτικές εκ μέρους κατασκευαστών δεν έφτασαν ποτέ στα υψηλότερα επίπεδα της ιεραρχίας· καλεί την Επιτροπή να υποβάλει τα πορίσματά της στο Κοινοβούλιο·

                  25.

                  πιστεύει ότι θα πρέπει να καθιερωθεί στην Επιτροπή ένας σαφής μηχανισμός υποβολής εκθέσεων, για να εξασφαλίζεται ότι τα κρούσματα μη συμμόρφωσης που διαπιστώνονται από το ΚΚΕρ θα αναφέρονται σε όλα τα αρμόδια επίπεδα της ιεραρχίας της Επιτροπής·

                  26.

                  ζητεί από την Επιτροπή να δώσει εντολή στο ΚΚΕρ να διερευνήσει περαιτέρω, σε συνεργασία με τις εθνικές αρχές και με ανεξάρτητα ερευνητικά ιδρύματα, την ύποπτη συμπεριφορά εκπομπών που παρατηρήθηκε σε πολλά αυτοκίνητα τον Αύγουστο 2016·

                  27.

                  καλεί τα κράτη μέλη να απαιτούν από τους κατασκευαστές αυτοκινήτων να γνωστοποιούν, στο πλαίσιο της υποχρέωσης που τους επιβλήθηκε πρόσφατα, τόσο τη βασική στρατηγική τους για τις εκπομπές όσο και τις δευτερεύουσες σχετικές στρατηγικές, να εξηγούν οποιαδήποτε μη αναμενόμενες εκπομπές οχημάτων διαπιστώνουν κατά τις δοκιμές, και να αποδεικνύουν την ανάγκη εφαρμογής των εξαιρέσεων που προβλέπονται στο άρθρο 5 παράγραφος 2 του κανονισμού (ΕΚ) αριθ. 715/2007· καλεί τα κράτη μέλη να ανταλλάσσουν τα αποτελέσματα των ερευνών τους και τα τεχνικά δεδομένα των δοκιμών με την Επιτροπή και το Κοινοβούλιο·

                  28.

                  καλεί την Επιτροπή να παρακολουθεί αυστηρά τον τρόπο με τον οποίο τα κράτη μέλη εφαρμόζουν τις εξαιρέσεις όσον αφορά τη χρήση διατάξεων αναστολής· χαιρετίζει, στο πλαίσιο αυτό, τη μεθοδολογία για την τεχνική αξιολόγηση των βοηθητικών στρατηγικών ελέγχου εκπομπών που περιλαμβάνονται στις κατευθύνσεις της Επιτροπής της 26ης Ιανουαρίου 2017· καλεί την Επιτροπή να κινεί διαδικασίες επί παραβάσει όταν είναι σκόπιμο·

            Έγκριση τύπου και συμμόρφωση εν χρήσει

                  29.

                  ζητεί, προς το συμφέρον των καταναλωτών και για την προστασία του περιβάλλοντος, την ταχεία θέσπιση της πρότασης κανονισμού για την έγκριση και την εποπτεία της αγοράς των μηχανοκίνητων οχημάτων και των ρυμουλκουμένων τους (2016/0014(COD)) (8), η οποία θα αντικαταστήσει τη σημερινή οδηγία πλαίσιο για την έγκριση τύπου, και την έναρξη ισχύος της το αργότερο το 2020· θεωρεί ότι η διατήρηση του επιπέδου φιλοδοξίας της αρχικής πρότασης της Επιτροπής, ιδίως όσον αφορά την καθιέρωση ενωσιακής εποπτείας επί του συστήματος, αποτελεί την απολύτως ελάχιστη προϋπόθεση για τη βελτίωση του συστήματος της ΕΕ· θεωρεί, ακόμα, ότι η καθιέρωση ενός περισσότερο ολοκληρωμένου και συντονισμένου συστήματος έγκρισης τύπου και εποπτείας της αγοράς, με ενωσιακή εποπτεία, κοινούς ελέγχους και συνεργασία με τις εθνικές αρχές και μεταξύ των εθνικών αρχών θα πρέπει να αποτελέσει τον ζητούμενο στόχο κατά τις διοργανικές διαπραγματεύσεις σχετικά με το θέμα·

                  30.

                  θεωρεί ότι μόνον η αυστηρότερη εποπτεία σε ευρωπαϊκό επίπεδο μπορεί να εξασφαλίσει ότι η νομοθεσία της ΕΕ σχετικά με τα οχήματα εφαρμόζεται ορθά και οι δραστηριότητες εποπτείας της αγοράς στην ΕΕ λαμβάνουν χώρα με αποδοτικό και αποτελεσματικό τρόπο· καλεί την Επιτροπή να διασφαλίσει την πλήρη και ομοιόμορφη εφαρμογή του νέου πλαισίου έγκρισης τύπου και εποπτείας της αγοράς, να συντονίζει το έργο των εθνικών αρχών έγκρισης τύπου και εποπτείας της αγοράς και να διαμεσολαβεί σε περίπτωση διαφωνιών·

                  31.

                  ζητεί τη δραστική ενίσχυση της επιτήρησης της αγοράς, με βάση σαφώς καθορισμένους κανόνες και σαφέστερη κατανομή αρμοδιοτήτων στο νέο πλαίσιο έγκρισης τύπου της ΕΕ, προκειμένου να δημιουργηθεί ένα βελτιωμένο, αποτελεσματικό και λειτουργικό σύστημα·

                  32.

                  πιστεύει ότι η εποπτεία της ΕΕ εντός του νέου πλαισίου για την έγκριση τύπου ΕΕ θα πρέπει να περιλαμβάνει επαναληπτικές δοκιμές, σε κατάλληλη κλίμακα, σε οχήματα, συστήματα, μηχανικά μέρη και χωριστές τεχνικές μονάδες που έχουν ήδη διατεθεί στην αγορά, ώστε να ελέγχεται η συμμόρφωσή τους προς τις εγκρίσεις τύπου και την ισχύουσα νομοθεσία, με τη χρήση ευρέος φάσματος δοκιμών βάσει στατιστικά σημαντικών δειγμάτων, και με τη λήψη διορθωτικών μέτρων, συμπεριλαμβανομένων ανακλήσεων οχημάτων, ανακλήσεων εγκρίσεων τύπου, και διοικητικών προστίμων· θεωρεί ότι η τεχνογνωσία του ΚΚΕρ έχει καθοριστική σημασία εν προκειμένω·

                  33.

                  καλεί την Επιτροπή και τα κράτη μέλη να αξιολογήσουν την αμερικανική πρακτική των τυχαίων δοκιμών εκτός γραμμής παραγωγής και εν χρήσει, και να συναγάγουν τα αναγκαία συμπεράσματα όσον αφορά τη βελτίωση των δραστηριοτήτων τους στον τομέα της εποπτείας της αγοράς·

                  34.

                  προτείνει τη διεξαγωγή τυχαίων ελέγχων εποπτείας της αγοράς για τα επιβατικά οχήματα, μεταξύ άλλων και χωρίς προκαθορισμένα πρωτόκολλα δοκιμής, τουλάχιστον στο 20 % των νέων μοντέλων που διατίθενται στην αγορά της Ένωσης κάθε χρόνο καθώς και σε αντιπροσωπευτική ποσότητα παλαιότερων μοντέλων, για να επαληθεύεται κατά πόσον τα οχήματα συμμορφώνονται προς τη νομοθεσία της Ένωσης για την ασφάλεια και την προστασία του περιβάλλοντος στις οδικές μεταφορές· πιστεύει ότι κατά την επιλογή των οχημάτων για δοκιμή σε επίπεδο Ένωσης θα πρέπει να δίνεται συνέχεια στις τεκμηριωμένες καταγγελίες και να λαμβάνονται υπόψη δοκιμές εκ μέρους τρίτων, δεδομένα τηλεπισκόπησης, εκθέσεις περιοδικών τεχνικών ελέγχων και άλλες πληροφορίες·

                  35.

                  επισημαίνει την ανάγκη για συστηματική επιβολή της συμμόρφωσης της παραγωγής και της συμμόρφωσης εν χρήσει των οχημάτων από τις αρμόδιες εθνικές αρχές, υπό περαιτέρω συντονισμό και εποπτεία σε επίπεδο ΕΕ· πιστεύει ότι οι δοκιμές συμμόρφωσης της παραγωγής και συμμόρφωσης εν χρήσει θα πρέπει να πραγματοποιούνται από τεχνική υπηρεσία άλλη από εκείνη που είναι υπεύθυνη για την έγκριση τύπου του συγκεκριμένου αυτοκινήτου, και ότι οι εσωτερικές τεχνικές υπηρεσίες θα πρέπει να εξαιρούνται από την εκτέλεση της δοκιμής εκπομπών για σκοπούς έγκρισης τύπου· καλεί τα κράτη μέλη να διευκρινίσουν οριστικά, ποια αρχή είναι αρμόδια για την εποπτεία της αγοράς στην επικράτειά τους, να εξασφαλίσουν ότι η αρχή αυτή έχει επίγνωση των ευθυνών της, και να ενημερώσουν σχετικά την Επιτροπή· πιστεύει ότι η πολύ στενότερη συνεργασία και ανταλλαγή πληροφοριών μεταξύ των αρχών εποπτείας της αγοράς των κρατών μελών και της Επιτροπής, μεταξύ άλλων για τα εθνικά προγράμματα εποπτείας της αγοράς, θα ενισχύσει τη συνολική ποιότητα της εποπτείας της αγοράς στην ΕΕ και θα επιτρέψει στην Επιτροπή να εντοπίζει αδυναμίες στα εθνικά συστήματα εποπτείας της αγοράς·

                  36.

                  πιστεύει ότι ο καλύτερος συντονισμός και ο διάλογος μεταξύ των αρχών έγκρισης τύπου και της Επιτροπής, υπό μορφή φόρουμ συντονιζόμενου από την Επιτροπή, θα συμβάλει στην προαγωγή ορθών πρακτικών για την εξασφάλιση της αποτελεσματικής και εναρμονισμένης εφαρμογής των ρυθμίσεων σχετικά με την έγκριση τύπου και την εποπτεία της αγοράς·

                  37.

                  πιστεύει ότι η δυνατότητα ανεξάρτητης πλήρους επανεξέτασης των αποτελεσμάτων έγκρισης τύπου, συμπεριλαμβανομένων των δεδομένων από δοκιμές επιβράδυνσης με «νεκρά», θα βελτιώσει την αποτελεσματικότητα του πλαισίου, και ότι τα σχετικά δεδομένα θα πρέπει να είναι προσβάσιμα από τα ενδιαφερόμενα μέρη·

                  38.

                  ζητεί τη θέσπιση επαρκούς και ανεξάρτητης χρηματοδότησης της έγκρισης τύπου, της εποπτείας της αγοράς και των δραστηριοτήτων των τεχνικών υπηρεσιών, για παράδειγμα μέσω της καθιέρωσης μιας κλίμακας τελών, μέσω των εθνικών προϋπολογισμών των κρατών μελών, ή μέσω συνδυασμού των δύο μεθόδων· πιστεύει ότι οι αρχές έγκρισης τύπου θα πρέπει να επιφορτιστούν με την ευθύνη του ελέγχου των εμπορικών και οικονομικών σχέσεων μεταξύ των κατασκευαστών αυτοκινήτων και των προμηθευτών, αφενός, και των τεχνικών υπηρεσιών, αφετέρου, προκειμένου να αποφεύγονται συγκρούσεις συμφερόντων·

                  39.

                  εφιστά την προσοχή στο σύστημα έγκρισης τύπου των ΗΠΑ –τα τέλη που εισπράττονται από τους κατασκευαστές για την κάλυψη του το κόστους των προγραμμάτων πιστοποίησης και συμμόρφωσης αποστέλλονται στο Υπουργείο Οικονομικών των ΗΠΑ, και στη συνέχεια το Κογκρέσο των ΗΠΑ διαθέτει κονδύλια στην Υπηρεσία Προστασίας του Περιβάλλοντος (ΕΡΑ) για να εφαρμόσει τα προγράμματά της– ως παράδειγμα που μπορεί να χρησιμεύσει για τη βελτίωση της ανεξαρτησίας του συστήματος της ΕΕ·

                  40.

                  ζητεί την ταχεία θέσπιση, υλοποίηση και εφαρμογή της 4ης δέσμης RDE, που ρυθμίζει τη χρήση PEMS στους ελέγχους συμμόρφωσης εν χρήσει και τις δοκιμές από τρίτα μέρη· καλεί την Επιτροπή να αναθέσει στο ΚΚΕρ εντολή για τη διεξαγωγή δοκιμών εκπομπών με PEMS ως μέρος των ελέγχων συμμόρφωσης εν χρήσει σε ευρωπαϊκό επίπεδο εντός του νέου πλαισίου έγκρισης τύπου·

                  41.

                  καλεί τους συννομοθέτες, να θεσπίσουν στον επικείμενο κανονισμό για την έγκριση και την εποπτεία της αγοράς μηχανοκίνητων οχημάτων δίκτυο τηλεπισκόπησης σε επίπεδο ΕΕ, για την παρακολούθηση των πραγματικών εκπομπών του στόλου των αυτοκινήτων και τον εντοπισμό των υπερβολικά ρυπογόνων οχημάτων, προκειμένου να καταστούν περισσότερο στοχευμένοι οι έλεγχοι της συμμόρφωσης εν χρήσει και να εντοπίζονται τα αυτοκίνητα που έχουν ενδεχομένως μετασκευαστεί παράνομα με τροποποιήσεις στον εξοπλισμό (π.χ. πλάκες απενεργοποίησης του συστήματος ανακυκλοφορίας των καυσαερίων (EGR), αφαίρεση φίλτρου αιωρούμενων σωματιδίων (SCR), απενεργοποίηση επιλεκτικής καταλυτικής αναγωγής (DPF), ή τροποποίηση του λογισμικού (παράνομη ρύθμιση του ολοκληρωμένου κυκλώματος))·

                  42.

                  καλεί την Επιτροπή να κάνει χρήση των εξουσιών που της έχουν ανατεθεί σύμφωνα με το άρθρο 17 της οδηγίας 2014/45/ΕΕ για τον περιοδικό τεχνικό έλεγχο των μηχανοκίνητων οχημάτων και των ρυμουλκουμένων τους προκειμένου να επικαιροποιήσει τις μεθόδους δοκιμής για τον περιοδικό τεχνικό έλεγχο των αυτοκινήτων ώστε να μετρώνται οι εκπομπές NOx των αυτοκινήτων·

                  43.

                  πιστεύει ότι οι αρχές έγκρισης τύπου, οι αρχές εποπτείας της αγοράς και οι τεχνικές υπηρεσίες θα πρέπει να εκτελούν τα καθήκοντά τους· θεωρεί ότι θα πρέπει, συνεπώς, να αναβαθμίζουν διαρκώς και σημαντικά το επίπεδο ικανότητάς τους, και για τον σκοπό αυτό ζητεί την καθιέρωση τακτικών, ανεξάρτητων ελέγχων των ικανοτήτων τους·

                  44.

                  καλεί την Επιτροπή να εξετάσει το ενδεχόμενο να καταστεί υποχρεωτικό για τους κατασκευαστές να κοινοποιούν στην Επιτροπή την επιλογή τους όσον αφορά την τεχνική υπηρεσία, προκειμένου να εξασφαλίζεται ότι η Επιτροπή είναι πλήρως ενήμερη για την κατάσταση·

                  45.

                  καλεί τα κράτη μέλη να απαιτούν από τους κατασκευαστές αυτοκινήτων να γνωστοποιούν και να αιτιολογούν στις αρχές έγκρισης τύπου τις στρατηγικές τους για τις εκπομπές, όπως συμβαίνει για τα βαρέα οχήματα·

                  46.

                  καλεί τα κράτη μέλη να εξετάσουν κατά πόσο οι «τυπικές» λύσεις που προτείνουν οι κατασκευαστές για την επισκευή των οχημάτων στα οποία είναι εγκατεστημένα δόλια συστήματα συμμορφώνονται πράγματι προς τις διατάξεις όσον αφορά τις εκπομπές, και ζητεί να διεξάγονται δειγματοληπτικοί έλεγχοι στα νέα οχήματα που έχουν υποστεί επισκευή·

            Επιβολή και κυρώσεις

                  47.

                  ζητεί την αυστηρότερη και αποτελεσματικότερη επιβολή των κανόνων μέτρησης των εκπομπών των οχημάτων στην ΕΕ· προτείνει να αναμορφωθεί χωρίς καθυστέρηση η δομή διακυβέρνησης για τις εκπομπές των αυτοκινήτων, στα πρότυπα των άλλων τομέων των μεταφορών·

                  48.

                  υπενθυμίζει ότι οι κανόνες για την μέτρηση των εκπομπών έχουν ως στόχο τη βελτίωση της ποιότητας του ατμοσφαιρικού αέρα, η οποία δεν είχε επιτευχθεί στο παρελθόν, εν μέρει λόγω χαλαρότητας στην επιβολή του νόμου και εν μέρει λόγω παραποίησης από ορισμένους κατασκευαστές αυτοκινήτων· θεωρεί ότι οι αρμόδιες αρχές θα πρέπει να λαμβάνουν υπόψη τις εκπομπές των αυτοκινήτων και τα δεδομένα για την εξέλιξη της ποιότητας του ατμοσφαιρικού αέρα για να αξιολογήσουν αν έχει επιτευχθεί ο επιδιωκόμενος στόχος·

                  49.

                  προτείνει τη δημιουργία μόνιμου διεθνούς πλαισίου συνεργασίας σχετικά με τις εκπομπές, για την ανταλλαγή πληροφοριών και την κοινή διεξαγωγή ενεργειών εποπτείας από τις αρχές· παρόμοιες ενέργειες έχουν ήδη αναληφθεί για άλλα προϊόντα στην ΕΕ·

                  50.

                  καλεί την Επιτροπή να κινήσει διαδικασίες επί παραβάσει κατά των κρατών μελών που δεν ασκούν αποτελεσματική εποπτεία της αγοράς και δεν έχουν καθιερώσει εθνικό σύστημα κυρώσεων για παραβάσεις του δικαίου της ΕΕ, όπως απαιτείται από την ισχύουσα νομοθεσία·

                  51.

                  προτείνει να ανατεθεί στην Επιτροπή εξουσία να επιβάλλει στους κατασκευαστές αυτοκινήτων αποτελεσματικά, αναλογικά και αποτρεπτικά διοικητικά πρόστιμα και να απαιτεί επανορθωτικές ενέργειες όταν διαπιστώνει κρούσματα μη συμμόρφωσης των οχημάτων τους· θεωρεί ότι οι δυνατές κυρώσεις θα πρέπει να περιλαμβάνουν την απόσυρση της έγκρισης τύπου και την καθιέρωση προγραμμάτων ανάκλησης σε επίπεδο ΕΕ·

                  52.

                  πιστεύει ότι οι πόροι που συγκεντρώνονται με τα πρόστιμα τα οποία επιβάλλονται σε κατασκευαστές αυτοκινήτων, οι πόροι που προκύπτουν από τις διαδικασίες επί παραβάσει κατά κρατών μελών για παραβάσεις της ενωσιακής νομοθεσίας για τις εκπομπές, και τα τιμήματα υπέρβασης εκπομπών για τα νέα επιβατικά αυτοκίνητα (γραμμή 711 του προϋπολογισμού) θα πρέπει να χρησιμοποιούνται ως έσοδα για ειδικό προορισμό για ειδικά έργα ή προγράμματα της ΕΕ στον τομέα της ποιότητας του ατμοσφαιρικού αέρα και της προστασίας του περιβάλλοντος, και να μην μειώνουν τις συνεισφορές του ακαθάριστου εθνικού εισοδήματος των κρατών μελών στον προϋπολογισμό της ΕΕ· ζητεί να περιληφθούν στη σχετική ενωσιακή νομοθεσία οι απαιτούμενες διατάξεις για τον σκοπό αυτό· προτείνει, οι πόροι από τα πρόστιμα να χρησιμοποιούνται επίσης εν μέρει από τα κράτη μέλη για την αποζημίωση των προσώπων που έχουν θιγεί από την παραβίαση και για άλλες παρόμοιες δραστηριότητες υπέρ των καταναλωτών·

                  53.

                  καλεί τα κράτη μέλη να μεριμνήσουν ώστε οι διατάξεις σχετικά με τις κυρώσεις για παραβάσεις του κανονισμού (ΕΚ) αριθ. 715/2007 από κατασκευαστές να είναι αποτελεσματικές, αναλογικές και αποτρεπτικές, και να κοινοποιούνται αμέσως στην Επιτροπή·

                  54.

                  καλεί τα κράτη μέλη να εφαρμόσουν αυστηρότερα μέτρα στον απόηχο του σκανδάλου της παραποίησης των εκπομπών· καλεί τα κράτη μέλη και τις αρχές τους για την έγκριση τύπου να εξετάσουν τις πληροφορίες σχετικά με τις βασικές και επικουρικές στρατηγικές ελέγχου των εκπομπών –τις οποίες πρέπει να κοινοποιήσουν οι κατασκευαστές αυτοκινήτων– για τα αυτοκίνητα Euro 5 και Euro 6 για τα οποία έχει δοθεί έγκριση τύπου και στα οποία παρατηρήθηκε μη φυσιολογική συμπεριφορά κατά τα προγράμματα δοκιμών, και να ελέγξουν τη συμμόρφωσή τους προς τις ερμηνευτικές κατευθυντήριες γραμμές της Επιτροπής σχετικά με τις ρυθμίσεις για τις διατάξεις αναστολής· καλεί τα κράτη μέλη να εφαρμόζουν τις προβλεπόμενες κυρώσεις στις περιπτώσεις μη συμμόρφωσης, μεταξύ άλλων με προγράμματα υποχρεωτικής ανάκλησης και με την ακύρωση εγκρίσεων τύπου· καλεί την Επιτροπή να εξασφαλίσει μια συντονισμένη προσέγγιση όσον αφορά τα προγράμματα ανάκλησης σε ολόκληρη την ΕΕ·

                  55.

                  καλεί τα κράτη μέλη και την Επιτροπή να διευκρινίσουν στους ιδιοκτήτες των επηρεαζόμενων οχημάτων αν είναι υποχρεωμένοι ή όχι να επισκευάσουν τα οχήματα αυτά, και τις νομικές συνέπειες που προκύπτουν από τις συγκεκριμένες επισκευές όσον αφορά τη συμμόρφωση προς τις διατάξεις περί εκπομπών, τις υποχρεώσεις σε σχέση με τον τεχνικό έλεγχο των οχημάτων, τη φορολογία, και τις συνέπειες από μια ενδεχόμενη ανακατάταξη του οχήματος, κ.λπ.·

                  56.

                  επισημαίνει ότι είναι δύσκολο να συγκεντρωθούν πληροφορίες σχετικά με τις κυρώσεις στα κράτη μέλη, λόγω έλλειψης στατιστικών σε εθνικό επίπεδο· καλεί την Επιτροπή και τα κράτη μέλη να συγκεντρώνουν σε τακτική βάση σχετικά στατιστικά στοιχεία·

                  57.

                  καλεί τα κράτη μέλη και την Επιτροπή να ενισχύσουν την ευρωπαϊκή εφαρμογή μηχανισμών όπως το Δίκτυο της ΕΚ για την εφαρμογή και την επιβολή του δικαίου του περιβάλλοντος (IMPEL)·

            Δικαιώματα των καταναλωτών

                  58.

                  θεωρεί ότι οι καταναλωτές της ΕΕ που ζημιώθηκαν από το σκάνδαλο ντιζελγκέιτ θα πρέπει να αποζημιωθούν επαρκώς και χρηματικά από τους ενεχόμενους κατασκευαστές αυτοκινήτων, και ότι τα προγράμματα απόσυρσης τα οποία έχουν εφαρμοστεί μόνο εν μέρει δεν θα πρέπει να θεωρείται ότι αποτελούν επαρκή μορφή αποκατάστασης της ζημίας·

                  59.

                  καλεί, εν προκειμένω, την Επιτροπή να υποβάλει νομοθετική πρόταση για τη θέσπιση ενός εναρμονισμένου συστήματος συλλογικής προσφυγής για τους καταναλωτές της ΕΕ, ώστε να διορθωθεί η σημερινή κατάσταση έλλειψης προστασίας των καταναλωτών που παρατηρείται στα περισσότερα κράτη μέλη· καλεί την Επιτροπή να αξιολογήσει τα ισχύοντα συστήματα εντός και εκτός ΕΕ, ώστε να εντοπίσει τις βέλτιστες πρακτικές και να τις εντάξει στη νομοθετική πρότασή της·

                  60.

                  θεωρεί ότι αν αποσυρθεί μια έγκριση τύπου για λόγους μη συμμόρφωσης, οι θιγόμενοι ιδιοκτήτες αυτοκινήτων θα πρέπει να αποζημιώνονται πλήρως για την αγορά του συγκεκριμένου οχήματος·

                  61.

                  θεωρεί ότι οι καταναλωτές θα πρέπει να έχουν δικαίωμα κατάλληλης αποζημίωσης όταν καταδεικνύεται ότι οι αρχικές επιδόσεις του οχήματος (δηλ. η κατανάλωση καυσίμου, η απόδοση, η ανθεκτικότητα των δομικών στοιχείων, οι εκπομπές, κ.λπ.) έχουν επηρεαστεί αρνητικά από τις απαιτούμενες τεχνικές επισκευές ή ρυθμίσεις στο πλαίσιο προγράμματος ανάκλησης οχημάτων από κατασκευαστή·

                  62.

                  καλεί τα κράτη μέλη να μεριμνούν ώστε να παρέχονται στους καταναλωτές λεπτομερείς και κατανοητές πληροφορίες σχετικά με τις τροποποιήσεις που πραγματοποιούνται στο πλαίσιο των προγραμμάτων ανάκλησης και κατά τους ελέγχους συντήρησης, ώστε να βελτιωθεί η διαφάνεια για τους καταναλωτές και να αυξηθεί η εμπιστοσύνη στην αγορά αυτοκινήτων·

                  63.

                  εκφράζει δυσαρέσκεια για το γεγονός ότι οι ευρωπαίοι καταναλωτές υφίστανται υποδεέστερη μεταχείριση από ό,τι οι καταναλωτές των ΗΠΑ· διαπιστώνει επίσης ότι οι θιγόμενοι καταναλωτές λαμβάνουν συχνά ασαφείς και ελλιπείς πληροφορίες για τα σχετικά οχήματα και για τις υποχρεώσεις επισκευής των οχημάτων και τις συνέπειές της·

                  64.

                  εκφράζει δυσαρέσκεια για το γεγονός ότι δεν υπάρχει στην ΕΕ ένα ομοιόμορφο και εναρμονισμένο σύστημα που να επιτρέπει στους καταναλωτές να προβούν σε κοινές ενέργειες για να υπερασπιστούν τα δικαιώματά τους, και επισημαίνει ότι αυτή τη στιγμή σε πολλά κράτη μέλη δεν υπάρχει δυνατότητα συμμετοχής των καταναλωτών σε τέτοιες ενέργειες·

                  65.

                  τονίζει ότι μετά τις ανακλήσεις τα οχήματα πρέπει να πληρούν τις νομικές απαιτήσεις που καθορίζονται στη νομοθεσία της ΕΕ· επισημαίνει επίσης ότι, πέρα από τα προγράμματα ανάκλησης, θα πρέπει να εξεταστούν περαιτέρω μορφές επανόρθωσης· για τον σκοπό αυτό, ζητεί από την Επιτροπή να αξιολογήσει τους ισχύοντες κανόνες της ΕΕ σχετικά με την προστασία των καταναλωτών και να υποβάλει κατάλληλες προτάσεις·

                  66.

                  υπογραμμίζει ότι είναι σημαντικό να παρέχονται στους καταναλωτές ρεαλιστικές, ακριβείς και αξιόπιστες πληροφορίες σχετικά με την κατανάλωση καυσίμου και τις εκπομπές ατμοσφαιρικών ρύπων του αυτοκινήτου τους, προκειμένου οι καταναλωτές να ευαισθητοποιηθούν περισσότερο και να υποστηρίζονται καλύτερα στη λήψη τεκμηριωμένης απόφασης για την αγορά αυτοκινήτου· ζητεί την αναθεώρηση της οδηγίας σχετικά με τη σήμανση των αυτοκινήτων (1999/94/ΕΚ), στο πλαίσιο της οποίας να εξεταστεί η δυνατότητα να καταστούν υποχρεωτικές οι πληροφορίες σχετικά με άλλες εκπομπές ατμοσφαιρικών ρύπων όπως τα NOx και τα αιωρούμενα σωματίδια, επιπλέον των πληροφοριών σχετικά με τη χρήση καυσίμου και το CO2·

                  67.

                  ζητεί από την Επιτροπή και τα κράτη μέλη να λάβουν όλα τα αναγκαία μέτρα για να εξασφαλίσουν τη δίκαιη και κατάλληλη αποζημίωση των καταναλωτών, κατά προτίμηση μέσω μηχανισμών συλλογικής προσφυγής·

            Καθαρά οχήματα

                  68.

                  καλεί την Επιτροπή και τις αρμόδιες αρχές των κρατών μελών να συνεργαστούν πλήρως και να εφαρμόσουν μια στρατηγική για κινητικότητα χαμηλών εκπομπών·

                  69.

                  καλεί την Επιτροπή και τα κράτη μέλη να αξιολογήσουν την αποτελεσματικότητα των σημερινών ζωνών χαμηλών εκπομπών στις πόλεις, δεδομένου ότι τα πρότυπα Euro για τα ελαφρά οχήματα δεν αντικατοπτρίζουν τις εκπομπές υπό πραγματικές συνθήκες, και να εξετάσουν το όφελος από την καθιέρωση σήματος ή προτύπου οχήματος εξαιρετικά χαμηλών εκπομπών (ULEV) για οχήματα που πληρούν τις οριακές τιμές εκπομπών σε πραγματικές συνθήκες οδήγησης·

                  70.

                  καλεί την Επιτροπή και τους συννομοθέτες να ακολουθήσουν μια πιο ολοκληρωμένη προσέγγιση στις πολιτικές τους για τη βελτίωση των περιβαλλοντικών επιδόσεων των οχημάτων, προκειμένου να εξασφαλιστεί πρόοδος στην επίτευξη τόσο των στόχων για απαλλαγή από ανθρακούχες εκπομπές όσο και εκείνων για την ποιότητα του ατμοσφαιρικού αέρα, για παράδειγμα με την προώθηση του εξηλεκτρισμού ή με τη στροφή σε εναλλακτικούς κινητήρες για τον στόλο των οχημάτων·

                  71.

                  καλεί την Επιτροπή, για τον σκοπό αυτό, να επανεξετάσει την οδηγία «Καθαρή ενέργεια για τις μεταφορές» (2014/94/ΕΕ) και να καταρτίσει σχέδιο κανονισμού σχετικά με τα πρότυπα CO2 για τους στόλους αυτοκινήτων που θα διοχετεύονται στην αγορά από το 2025 και μετά, με τη συμπερίληψη εντολών για οχήματα μηδενικών εκπομπών (ZEV) και οχήματα εξαιρετικά χαμηλών εκπομπών (ULEV), που να επιβάλλουν τη σταδιακή αύξηση του μεριδίου των οχημάτων μηδενικών και εξαιρετικά χαμηλών εκπομπών στον συνολικό στόλο οχημάτων με στόχο τη σταδιακή κατάργηση των νέων αυτοκινήτων που εκπέμπουν CO2 έως το 2035·

                  72.

                  καλεί την Επιτροπή και τα κράτη μέλη να προωθήσουν πολιτικές για πράσινες δημόσιες συμβάσεις, με την αγορά οχημάτων ZEV και ULEV από τις δημόσιες αρχές για τους στόλους τους, ή για (ημι)δημόσια προγράμματα κοινοχρησίας αυτοκινήτων·

                  73.

                  καλεί την Επιτροπή να επανεξετάσει τα όρια των εκπομπών που καθορίζονται στο παράρτημα Ι του κανονισμού (ΕΚ) αριθ. 715/2007, με σκοπό τη βελτίωση της ποιότητας του αέρα στην Ένωση και την επίτευξη των οριακών τιμών της Ένωσης για την ποιότητα του ατμοσφαιρικού αέρα, καθώς και των επιπέδων που συνιστά ο ΠΟΥ, και να υποβάλει, το αργότερο έως το 2025, προτάσεις, όπου είναι σκόπιμο, για νέα, τεχνολογικά ουδέτερα όρια εκπομπών Euro7 για όλα τα οχήματα των κατηγοριών M1 και N1 που θα διατίθενται στην αγορά της Ένωσης·

                  74.

                  καλεί την Επιτροπή να εξετάσει το ενδεχόμενο αναθεώρησης της οδηγίας σχετικά με την περιβαλλοντική ευθύνη (2004/35/ΕΚ), ώστε να περιλάβει τις περιβαλλοντικές ζημίες από την ατμοσφαιρική ρύπανση που προκαλείται λόγω της παραβίασης, από τους κατασκευαστές αυτοκινήτων, της νομοθεσίας της ΕΕ για τις εκπομπές των αυτοκινήτων· πιστεύει ότι, αν οι κατασκευαστές αυτοκινήτων θεωρηθούν οικονομικά υπεύθυνοι για την επανόρθωση της περιβαλλοντικής ζημίας που προκαλούν, μπορεί να αναμένεται αυξημένο επίπεδο πρόληψης και προφύλαξης·

                  75.

                  καλεί την Επιτροπή να συνεργαστεί με τα κράτη μέλη προκειμένου να διασφαλίσει ότι κανένας απλός εργαζόμενος στον τομέα της αυτοκινητοβιομηχανίας δεν θα θιγεί από το σκάνδαλο των εκπομπών· για τον σκοπό αυτό, τα κράτη μέλη και η αυτοκινητοβιομηχανία θα πρέπει να αναλάβουν τον συντονισμό και την προώθηση σχεδίων επαγγελματικής κατάρτισης για να διασφαλίσουν ότι οι απλοί εργαζόμενοι των οποίων η κατάσταση απασχόλησης επηρεάστηκε αρνητικά από το σκάνδαλο των εκπομπών θα έχουν την απαιτούμενη προστασία και τις κατάλληλες ευκαιρίες κατάρτισης προκειμένου να εξασφαλιστεί η αξιοποιησιμότητα των προσόντων τους, για παράδειγμα σε βιώσιμους τρόπους μεταφοράς·

            Εξουσίες και περιορισμοί της εξεταστικής επιτροπής

                  76.

                  καλεί το Συμβούλιο και την Επιτροπή να μεριμνήσουν για την έγκαιρη ολοκλήρωση των διαπραγματεύσεων σχετικά με την πρόταση του Κοινοβουλίου για την έκδοση κανονισμού του Ευρωπαϊκού Κοινοβουλίου σχετικά με τις λεπτομερείς διατάξεις που διέπουν την άσκηση του δικαιώματος εξέτασης των πραγμάτων από το Ευρωπαϊκό Κοινοβούλιο και την κατάργηση της απόφασης 95/167/ΕΚ, Ευρατόμ, ΕΚΑΧ·

                  77.

                  θεωρεί ότι έχει ζωτική σημασία για την άσκηση του δημοκρατικού ελέγχου επί της εκτελεστικής εξουσίας, να ανατεθούν στο Κοινοβούλιο αρμοδιότητες εξέτασης των πραγμάτων ανάλογες εκείνων των εθνικών κοινοβουλίων της ΕΕ· πιστεύει ότι, για να μπορέσει να ασκήσει αυτόν τον ρόλο δημοκρατικού ελέγχου, το Κοινοβούλιο πρέπει να έχει τη δυνατότητα να καλεί και να υποχρεώνει μάρτυρες να παρουσιαστούν και να απαιτεί την προσκόμιση εγγράφων· πιστεύει ότι, για να ασκηθούν τα δικαιώματα αυτά, πρέπει τα κράτη μέλη να συμφωνήσουν να επιβάλλουν κυρώσεις κατά φυσικών προσώπων για την μη προσέλευση ή τη μη προσκόμιση έγγραφων σύμφωνα με την εθνική νομοθεσία για τις εθνικές κοινοβουλευτικές έρευνες· επαναλαμβάνει τη στήριξη του Κοινοβουλίου στη θέση που παρουσιάζεται στην έκθεση του 2012 για το θέμα αυτό·

                  78.

                  θεωρεί ότι οι εξουσίες των εξεταστικών επιτροπών του Κοινοβουλίου θα πρέπει να ευθυγραμμίζονται καλύτερα με εκείνες των εθνικών κοινοβουλίων, ιδίως για να εξασφαλίζονται η ουσιαστική κλήτευση και συμμετοχή προσώπων και η επιβολή κυρώσεων σε περίπτωση αρνήσεως συνεργασίας· καλεί την Επιτροπή και τα κράτη μέλη να υποστηρίξουν τις σχετικές διατάξεις στην τρέχουσα πρόταση του Κοινοβουλίου·

                  79.

                  καλεί την Επιτροπή να αναθεωρήσει επειγόντως τον κώδικα συμπεριφοράς των Επιτρόπων, προκειμένου να συμπεριληφθούν διατάξεις σχετικά με την υποχρέωση λογοδοσίας των πρώην Επιτρόπων στο πλαίσιο ερευνών εξεταστικών επιτροπών για θέματα χάραξης πολιτικής και νομοθεσίας κατά τη διάρκεια της θητείας τους·

                  80.

                  ζητεί από την Επιτροπή να αξιοποιεί το χρονικό διάστημα μεταξύ της απόφασης στην Ολομέλεια για τη σύσταση εξεταστικής επιτροπής και της έναρξης των εργασιών της εν λόγω επιτροπής, για να ετοιμάζει μια πρώτη σειρά εγγράφων σχετικών με την εντολή της εξεταστικής επιτροπής, προκειμένου να καθίσταται δυνατή η ταχύτερη παροχή πληροφοριών και να διευκολύνεται έτσι το έργο της εξεταστικής επιτροπής ήδη από την αρχή· θεωρεί, στο πλαίσιο αυτό, ότι οι κανόνες για την αρχειοθέτηση και τη διαβίβαση εγγράφων στην Επιτροπή θα πρέπει να αναθεωρηθούν και να βελτιωθούν ώστε να διευκολυνθούν οι μελλοντικές έρευνες·

                  81.

                  προτείνει τη σύσταση ενιαίου σημείου επαφής στην Επιτροπή, για τις σχέσεις με τις εξεταστικές επιτροπές του Κοινοβουλίου, ιδίως όταν εμπλέκονται διάφορες γενικές διευθύνσεις, προκειμένου να διευκολύνεται η ροή των πληροφοριών, αφενός, και να αξιοποιούνται οι επιτυγχανόμενες ορθές πρακτικές, αφετέρου·

                  82.

                  επισημαίνει ότι σε διάφορες πρόσφατες εξεταστικές επιτροπές και ειδικές επιτροπές, η Επιτροπή και το Συμβούλιο δεν διέθεσαν σε ορισμένες περιπτώσεις τα ζητηθέντα έγγραφα, ενώ σε άλλες περιπτώσεις διέθεσαν μεν τα ζητηθέντα έγγραφα, αλλά με μεγάλη καθυστέρηση· θεωρεί ότι πρέπει να καθιερωθεί μηχανισμός λογοδοσίας που να εξασφαλίζει την άμεση και εγγυημένη διαβίβαση στο Κοινοβούλιο των εγγράφων τα οποία ζητούν και δικαιούνται να λάβουν οι εξεταστικές ή οι ειδικές επιτροπές·

                  83.

                  καλεί την Επιτροπή να βελτιώσει την ικανότητά της να χειρίζεται αιτήματα εγγράφων, τόσο από εξεταστικές επιτροπές όσο και από δημοσιογράφους και πολίτες, σύμφωνα με τους αντίστοιχους ισχύοντες κανόνες πρόσβασης σε έγγραφα, εγκαίρως και με αποδεκτή ποιότητα· καλεί την Επιτροπή να δημοσιοποιεί τα έγγραφα αυτά στην αυθεντική τους μορφή και να αποφεύγει τις χρονοβόρες αλλαγές ή μετατροπές μορφοτύπου που ενδέχεται να προκαλούν και αλλοιώσεις στο περιεχόμενο των εγγράφων· επιπλέον, καλεί την Επιτροπή να εξασφαλίσει ότι οι πληροφορίες που αποθηκεύονται σε μηχαναγνώσιμο μορφότυπο, π.χ. σε βάση δεδομένων, θα δημοσιοποιούνται επίσης σε μηχαναγνώσιμο μορφότυπο·

                  84.

                  επισημαίνει ότι αποτελεί ευθύνη της εξεταστικής επιτροπής να αποφασίζει αν οι πληροφορίες που αφορά ένα αίτημα είναι σημαντικές για τις εργασίες της επιτροπής· επισημαίνει ότι η απόφαση αυτή δεν θα πρέπει να εναπόκειται στους αποδέκτες των αιτήσεων για πρόσβαση σε έγγραφα· καλεί την Επιτροπή να καταστήσει την ευθύνη αυτή επαρκώς σαφή στις κατευθυντήριες γραμμές της σχετικά με τις αιτήσεις πρόσβασης σε έγγραφα·

                  85.

                  ζητεί από τα κράτη μέλη να τηρούν τις νομικές υποχρεώσεις τους έναντι των εξεταστικών επιτροπών, όπως προβλέπεται στην απόφαση 95/167/ΕΚ, Ευρατόμ, ΕΚΑΧ, και συγκεκριμένα στο άρθρο 3 της απόφασης αυτής· ζητεί επίσης από τα κράτη μέλη, λαμβανομένων υπόψη των σημαντικών καθυστερήσεων που έχουν διαπιστωθεί όσον αφορά την απόκρισή τους, να βοηθούν τις εξεταστικές επιτροπές με σεβασμό της αρχής της καλόπιστης συνεργασίας, όπως προβλέπεται στο άρθρο 4 παράγραφος 3 ΣΛΕΕ·

                  86.

                  καλεί τα κράτη μέλη που έχουν διεξαγάγει έρευνες σε εθνικό επίπεδο για τις εκπομπές ρύπων από τα επιβατικά αυτοκίνητα να διαβιβάσουν χωρίς καθυστέρηση στην Επιτροπή και το Κοινοβούλιο τα πλήρη σύνολα δεδομένων και τα αποτελέσματα των ερευνών τους·

                  87.

                  θεωρεί ότι το πρώτο μέρος της εντολής της επιτροπής θα πρέπει να αφορά τη συλλογή και ανάλυση των σχετικών εγγράφων πριν από την έναρξη των δημόσιων ακροάσεων· κρίνει σκόπιμο να προβλεφθεί ένα χρονικό διάστημα «αποστασιοποίησης» μεταξύ του τέλους των ακροάσεων και της εκπόνησης της τελικής έκθεσης, προκειμένου να συλλέγονται όλα τα στοιχεία, να αναλύονται κατάλληλα και να ενσωματώνονται πλήρως στην έκθεση·

                  88.

                  πιστεύει ότι το 12μηνο χρονικό όριο για τις εξεταστικές επιτροπές είναι αυθαίρετο και συχνά ανεπαρκές· πιστεύει ότι τα μέλη της εξεταστικής επιτροπής είναι σε καλύτερη θέση να κρίνουν αν μια έρευνα θα πρέπει να παραταθεί και, αν ναι, για ποια περίοδο·

                  89.

                  παρατηρεί ότι το άρθρο 198 του Κανονισμού του Κοινοβουλίου θα πρέπει να προσδιορίζει με μεγαλύτερη σαφήνεια, πότε αρχίζει η θητεία μιας εξεταστικής επιτροπής· προτείνει να προσφέρεται επαρκής ευελιξία ώστε να εξασφαλίζεται επάρκεια χρόνου για τις έρευνες· ζητεί, οι εργασίες της εξεταστικής επιτροπής να μην αρχίζουν παρά μόνο αφού ληφθούν τα ζητηθέντα έγγραφα από τα θεσμικά όργανα της ΕΕ·

                  90.

                  θεωρεί ότι δεν θα πρέπει να περιλαμβάνεται αναγκαστικά ενδιάμεση έκθεση στις μελλοντικές εντολές, προκειμένου να μην προδικάζονται τα τελικά συμπεράσματα της έρευνας·

                  91.

                  θεωρεί ότι οι εξεταστικές επιτροπές θα πρέπει στο μέλλον να οργανώνονται διαφορετικά, προκειμένου να εξασφαλίζονται μεγαλύτερη αποτελεσματικότητα και απόδοση στην οργάνωση και τη διεξαγωγή των εργασιών των επιτροπών, ιδίως κατά τις δημόσιες ακροάσεις·

                  92.

                  υπογραμμίζει ότι οι εσωτερικοί διοικητικοί κανόνες του Κοινοβουλίου ευθυγραμμίζονται με την καθιερωμένη πρακτική των μονίμων επιτροπών και, επομένως, συχνά δεν ενδείκνυνται για την ειδική και προσωρινή φύση των εξεταστικών επιτροπών, που λειτουργούν σε πιο ασυνήθιστες περιστάσεις, με πολύ συγκεκριμένο αντικείμενο και περιορισμένο χρονικό πλαίσιο· θεωρεί, συνεπώς, ότι η ανάπτυξη ενός καθορισμένου συνόλου κανόνων για την αποτελεσματική λειτουργία των εξεταστικών επιτροπών, σε ό,τι αφορά τη διεξαγωγή ακροάσεων και αποστολών, για παράδειγμα, με τρόπο που να εγγυάται δίκαιη πολιτική εκπροσώπηση, θα εξασφάλιζε μεγαλύτερη αποτελεσματικότητα· θεωρεί ότι υπάρχει κίνδυνος, δημοσιονομικοί περιορισμοί να μην επιτρέψουν σε εξεταστικές επιτροπές να διεξαγάγουν όλες τις ακροάσεις εμπειρογνωμόνων που κρίνουν απαραίτητο για την εκτέλεση της αποστολής τους· θεωρεί ότι οι εσωτερικές προθεσμίες για την έγκριση ακροάσεων και αποστολών θα πρέπει να καταστούν πιο ευέλικτες·

                  93.

                  θεωρεί ότι οι εξεταστικές επιτροπές θα πρέπει να έχουν πρόσβαση κατά προτεραιότητα και ειδικούς πόρους στις αρμόδιες υπηρεσίες του Κοινοβουλίου, προκειμένου οι τελευταίες να μπορούν να ανταποκρίνονται συγκεκριμένα σε αιτήματα για μελέτες, ενημερωτικά σημειώματα, κ.λπ., μέσα στα χρονικά πλαίσια που προβλέπονται από τους κανόνες·

                  94.

                  επισημαίνει ότι οι ισχύοντες κανόνες για την πρόσβαση σε διαβαθμισμένες και άλλες εμπιστευτικές πληροφορίες που διατίθενται από το Συμβούλιο, την Επιτροπή ή τα κράτη μέλη στο Ευρωπαϊκό Κοινοβούλιο στο πλαίσιο έρευνας εξεταστικής επιτροπής δεν παρέχουν πλήρη νομική σαφήνεια αλλά, σύμφωνα με τη γενικά επικρατούσα ερμηνεία, εξαιρούν τους διαπιστευμένους κοινοβουλευτικούς βοηθούς (ΔΚΒ) από την ανάγνωση και ανάλυση μη διαβαθμισμένων «άλλων εμπιστευτικών πληροφοριών» σε ασφαλή αίθουσα ανάγνωσης· επισημαίνει ότι ορισμένοι βουλευτές έκριναν πως ο κανόνας αυτός εμποδίζει την αποτελεσματική και διεξοδική εξέταση των σχετικών εγγράφων μέσα στα περιορισμένα χρονικά περιθώρια που διαθέτουν οι εξεταστικές επιτροπές, και ότι η επιτροπή TAXE 2 (ειδική επιτροπή σχετικά με τις φορολογικές αποφάσεις τύπου «tax ruling» και άλλα μέτρα παρόμοιου χαρακτήρα ή αποτελέσματος), κατά τη διάρκεια της οποίας επιτράπηκε προσωρινά και κατ’ εξαίρεση η πρόσβαση των ΔΚΒ, μπόρεσε να αξιοποιήσει τους πόρους αυτούς με πιο ολοκληρωμένο και αποτελεσματικό τρόπο· ζητεί, συνεπώς, τη θέσπιση σαφώς διατυπωμένης διάταξης για τη διασφάλιση του δικαιώματος πρόσβασης σε έγγραφα για τους ΔΚΒ με βάση την αρχή της «ανάγκης να γνωρίζουν», στο πλαίσιο του ρόλου τους για επικουρία των βουλευτών, σε μια επαναδιαπραγματευμένη διοργανική συμφωνία· καλεί τις αρμόδιες αρχές να επισπεύσουν την επαναδιαπραγμάτευση του συγκεκριμένου θέματος, προκειμένου να μην υποβαθμίζεται η αποτελεσματικότητα και αποδοτικότητα των μελλοντικών και των τρεχουσών κοινοβουλευτικών ερευνών·

            ο
      ο ο

                  95.

                  αναθέτει στον Πρόεδρό του να διαβιβάσει την παρούσα σύσταση και την τελική έκθεση της εξεταστικής επιτροπής στο Συμβούλιο και την Επιτροπή, καθώς και στα κοινοβούλια των κρατών μελών.

         (1)  ΕΕ L 113 της 19.5.1995, σ. 1.

         (2)  ΕΕ L 10 της 15.1.2016, σ. 13.

         (3)  ΕΕ L 171 της 29.6.2007, σ. 1.

         (4)  ΕΕ L 263 της 9.10.2007, σ. 1.

         (5)  ΕΕ L 152 της 11.6.2008, σ. 1.

         (6)  Κείμενα που εγκρίθηκαν, P8_TA(2015)0375.

         (7)  Κείμενα που εγκρίθηκαν, P8_TA(2016)0322.

         (8)  Βλ. επίσης κείμενα που εγκρίθηκαν στις 4.4.2017, P8_TA(2017)0097.


title: Σύσταση του Συμβουλίου, της 14ης Μαΐου 2018, σχετικά με την οικονομική πολιτική της ζώνης του ευρώ

text:
               25.5.2018

               EL

               Επίσημη Εφημερίδα της Ευρωπαϊκής Ένωσης

               C 179/1

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Μαΐου 2018
   σχετικά με την οικονομική πολιτική της ζώνης του ευρώ
   (2018/C 179/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 136 σε συνδυασμό με το άρθρο 121 παράγραφος 2,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Η οικονομική επέκταση στη ζώνη του ευρώ συνεχίζεται και καθίσταται όλο και πιο ευρεία σε όλες τις χώρες. Η ανάκαμψη τροφοδοτείται όλο και περισσότερο από την εγχώρια ζήτηση, με την ιδιωτική κατανάλωση ως τη βασική κινητήρια δύναμη για την αναζωπύρωση της ανάπτυξης και των επενδύσεων. Η απασχόληση συνέχισε να αυξάνεται σε όλη τη διάρκεια του 2016 και κατά το πρώτο εξάμηνο του 2017. Το ποσοστό ανεργίας σημείωσε σημαντική μείωση, αν και εξακολουθεί να είναι υψηλότερο από ό, τι το 2008. Παρά ταύτα, η ανάκαμψη στη ζώνη του ευρώ χαρακτηρίζεται από χαμηλό δομικό πληθωρισμό και αύξηση των μισθών, μεγάλο πλεόνασμα στο ισοζύγιο τρεχουσών συναλλαγών και επίμονους χαμηλούς, παρότι βελτιούμενους, συντελεστές επενδύσεων. Ειδικότερα, η χαμηλή αύξηση των μισθών φαίνεται να οφείλεται στη συνεχιζόμενη νωθρότητα της αγοράς εργασίας σε ορισμένες οικονομίες, στις χαμηλές προσδοκίες για τον πληθωρισμό που υπεισέρχονται στις μισθολογικές διαπραγματεύσεις και στη χαμηλή αύξηση της παραγωγικότητας. Το πραγματικό εισόδημα των νοικοκυριών αυξήθηκε, αλλά παραμένει κάτω από τα επίπεδα του 2008 σε πολλές χώρες. Εξακολουθούν να υφίστανται αποκλίσεις μεταξύ των κρατών μελών της ζώνης του ευρώ σε όρους ακαθάριστου εγχώριου προϊόντος (ΑΕΠ) κατά κεφαλήν και ποσοστών ανεργίας. Τα ποσοστά μακροχρόνιας ανεργίας και ανεργίας των νέων παραμένουν υψηλά ενώ η φτώχεια, ο κοινωνικός αποκλεισμός και η ανισότητα εξακολουθούν να απασχολούν σοβαρά αρκετά κράτη μέλη.

               (2)

               Συνολικά, με βάση την ανάγνωση των οικονομικών δεικτών για τη ζώνη του ευρώ, φαίνεται να υπάρχει δυνατότητα για περαιτέρω στήριξη της ζήτησης, των επενδύσεων και της αύξησης των αμοιβών, χωρίς κίνδυνο ενεργοποίησης πληθωριστικών πιέσεων, με παράλληλη ενίσχυση της εσωτερικής και εξωτερικής επανεξισορρόπησης και της οικονομικής και κοινωνικής σύγκλισης και αυξανόμενο αναπτυξιακό δυναμικό. Ταυτόχρονα, όπως αναφέρεται στην έκθεση του μηχανισμού επαγρύπνησης που εγκρίθηκε από την Επιτροπή στις 22 Νοεμβρίου 2017, πρέπει να παρακολουθούνται εκ του σύνεγγυς οι ενδείξεις νεοεμφανιζόμενων ανισορροπιών, για παράδειγμα στην αγορά ακινήτων σε ορισμένα κράτη μέλη.

               (3)

               Εξακολουθούν να υπάρχουν σημαντικές ανισορροπίες στη ζώνη του ευρώ. Παρά τη σημαντική πρόοδο που έχει επιτευχθεί μεταξύ των χωρών που είναι καθαροί οφειλέτες όσον αφορά τη διόρθωση των εξωτερικών τους ανισορροπιών, παραμένουν μεγάλα πλεονάσματα ισοζυγίου τρεχουσών συναλλαγών σε ορισμένες χώρες πιστωτές, που αποτυπώνουν μια γενικότερη υστέρηση της συνολικής ζήτησης. Το αποτέλεσμα είναι ένα πλεόνασμα για τη ζώνη του ευρώ ύψους 3,3 % του ΑΕΠ το 2016, το οποίο προβλέπεται να μειωθεί σε 2,9 % του ΑΕΠ το 2019. Οι καθαρές διεθνείς επενδυτικές θέσεις των πιο χρεωμένων κρατών μελών βελτιώνονται με βραδύ ρυθμό και εξακολουθούν να απαιτούνται διαρκείς προσπάθειες επανεξισορρόπησης. Χώρες που εμφάνιζαν επί μακρόν μεγάλα ελλείμματα στο ισοζύγιο τρεχουσών συναλλαγών εξακολουθούν να έχουν μεγάλες αρνητικές καθαρές διεθνείς επενδυτικές θέσεις, οι οποίες συνδυάζονται γενικά με υψηλό ιδιωτικό ή δημόσιο χρέος και συνιστούν ευπάθεια. Ταυτόχρονα, σε χώρες με μεγάλα πλεονάσματα τρεχουσών συναλλαγών πρέπει επίσης να καταβληθούν προσπάθειες για τη στήριξη της εγχώριας ζήτησης και του αναπτυξιακού δυναμικού και, μέσω αυτών, της επανεξισορρόπησης της ζώνης του ευρώ.

               (4)

               Η αύξηση των αμοιβών και η δημιουργία θέσεων εργασίας συμβάλλουν στην οικονομική ανάκαμψη στη ζώνη του ευρώ με τη στήριξη της συνολικής ζήτησης, μειώνουν τις ανισότητες και συμβάλλουν στην εξασφάλιση υψηλού βιοτικού επιπέδου στην περιοχή αυτή. Οι αποτελεσματικοί μηχανισμοί καθορισμού του επιπέδου των αμοιβών θα πρέπει να διασφαλίζουν ότι οι αμοιβές είναι διαφοροποιημένες ανάλογα με τις συγκεκριμένες ανά τομέα συνθήκες που επικρατούν στην εκάστοτε χώρα και λαμβάνοντας δεόντως υπόψη τις αλλαγές στην παραγωγικότητα. Η υλοποίηση διαρθρωτικών μεταρρυθμίσεων που αυξάνουν την παραγωγικότητα και η βελτίωση της ποιότητας και της σύνθεσης των δημόσιων δαπανών με στόχο τη στήριξη των επενδύσεων σε όλες τις χώρες, η προώθηση της αύξησης των αμοιβών με σεβασμό στον ρόλο των κοινωνικών εταίρων και της ενίσχυσης της δυναμικής της ζήτησης στις χώρες που είναι καθαροί πιστωτές, καθώς και η εφαρμογή μέτρων που συγκρατούν την αύξηση του κόστους εργασίας ανά μονάδα προϊόντος και αποσκοπούν στη βελτίωση της ανταγωνιστικότητας στις χώρες που είναι καθαροί οφειλέτες αποτελούν ενέργειες οι οποίες θα συνέβαλαν στην επιτάχυνση της διαδικασίας επανεξισορρόπησης στη ζώνη του ευρώ.

               (5)

               Η συνέπεια και η ισορροπία στο συνολικό μακροοικονομικό μείγμα πολιτικής της ζώνης του ευρώ, συμπεριλαμβανομένων των νομισματικών, δημοσιονομικών και διαρθρωτικών πολιτικών, είναι ζωτικής σημασίας για τη διασφάλιση μιας πιο ακμαίας και βιώσιμης οικονομικής ανάπτυξης. Κατά τα τελευταία έτη, η νομισματική πολιτική προσέφυγε στη χρήση νέων μη συμβατικών εργαλείων για την επίτευξη του μεσοπρόθεσμου στόχου της Ευρωπαϊκής Κεντρικής Τράπεζας για τον πληθωρισμό, στηρίζοντας παράλληλα με τον τρόπο αυτό την ανάπτυξη και τη δημιουργία θέσεων εργασίας. Η πορεία της νομισματικής πολιτικής και οι οικονομικές εξελίξεις καθιστούν απαραίτητη την εστίαση σε δημοσιονομικές και διαρθρωτικές πολιτικές. Για τη στήριξη του δυναμικού ανάπτυξης των οικονομιών των κρατών μελών της ζώνης του ευρώ απαιτούνται κατάλληλες φορολογικές πολιτικές και έμφαση στις διαρθρωτικές μεταρρυθμίσεις.

               (6)

               Ο ισχυρός συντονισμός των εθνικών δημοσιονομικών πολιτικών βάσει κοινών κανόνων είναι απαραίτητος για να επιτευχθεί ένας κατάλληλος συνολικός δημοσιονομικός προσανατολισμός για τη ζώνη του ευρώ και για την ομαλή λειτουργία της νομισματικής ένωσης. Οι κοινοί δημοσιονομικοί κανόνες είναι προσανατολισμένοι προς την επιδίωξη της βιωσιμότητας του χρέους σε εθνικό επίπεδο, ενώ ταυτόχρονα παρέχουν περιθώρια για μακροοικονομική σταθεροποίηση. Οι δημοσιονομικοί προσανατολισμοί σε επίπεδο κρατών μελών και σε συνολικό επίπεδο για τη ζώνη του ευρώ πρέπει, ως εκ τούτου, να εξισορροπήσουν τους στόχους της εξασφάλισης μακροπρόθεσμης βιωσιμότητας των εθνικών δημόσιων οικονομικών και της βραχυπρόθεσμης μακροοικονομικής σταθεροποίησης, τόσο σε εθνικό επίπεδο όσο και σε επίπεδο ζώνης του ευρώ. Υπό το πρίσμα της τρέχουσας ευρείας οικονομικής ανάκαμψης στη ζώνη του ευρώ, παρά τα κατάλοιπα της κρίσης που υφίστανται ακόμα σε ορισμένες περιοχές, εξακολουθεί να ενδείκνυται για το 2018 ένας σε γενικά πλαίσια ουδέτερος δημοσιονομικός προσανατολισμός σε συνολικό επίπεδο για τη ζώνη του ευρώ. Απαιτείται μια κατάλληλη διαφοροποίηση των δημοσιονομικών προσπαθειών στα κράτη μέλη της ζώνης του ευρώ, λαμβάνοντας υπόψη τα δημοσιονομικά περιθώρια και τις δευτερογενείς επιπτώσεις μεταξύ χωρών. Ταυτόχρονα, δεδομένης της βελτίωσης των οικονομικών συνθηκών, καθίσταται απαραίτητη η επανοικοδόμηση δημοσιονομικών αποθεμάτων, με παράλληλη συνεχή ενίσχυση του αναπτυξιακού δυναμικού των οικονομιών των κρατών μελών της ζώνης του ευρώ.

               (7)

               Μια αποφασιστική βελτίωση της σύνθεσης και διαχείρισης των εθνικών προϋπολογισμών, τόσο στο σκέλος των εσόδων όσο και σε εκείνο των δαπανών, μεταξύ άλλων με αναπροσανατολισμό των πόρων προς επενδύσεις σε υλικά και άυλα στοιχεία, θα αυξήσει τον αναπτυξιακό αντίκτυπο των δημόσιων προϋπολογισμών και την παραγωγικότητα πιο μακροπρόθεσμα. Οι βελτιώσεις στη λειτουργία των εθνικών δημοσιονομικών πλαισίων και η καλή διαχείριση των ελέγχων των δαπανών υποστηρίζουν την άσκηση αξιόπιστων και φιλικών προς την ανάπτυξη δημοσιονομικών πολιτικών.

               (8)

               Μια καλά σχεδιασμένη δομή της φορολογίας έχει κομβική σημασία για την προώθηση της ανάπτυξης και της απασχόλησης, καθώς και για τη συμβολή στη μείωση των ανισοτήτων. Η απλούστευση και ο εκσυγχρονισμός των φορολογικών συστημάτων και η αντιμετώπιση της φορολογικής απάτης, της φοροδιαφυγής και της φοροαποφυγής είναι ουσιαστικής σημασίας για να καταστούν τα φορολογικά συστήματα πιο αποτελεσματικά και πιο δίκαια. Αυτό μπορεί να αποδεσμεύσει πόρους για δημόσιες επενδύσεις και, μεταξύ άλλων, εκπαίδευση και υγειονομική περίθαλψη και να συμβάλει στη στήριξη του γενικού επενδυτικού κλίματος, της ποιοτικής απασχόλησης και της οικονομικής και κοινωνικής σύγκλισης. Ειδικότερα, μέτρα κατά του επιθετικού φορολογικού σχεδιασμού (ΕΦΣ) είναι ζωτικής σημασίας για τη διασφάλιση των εσόδων του κράτους, την αποφυγή στρεβλώσεων του ανταγωνισμού μεταξύ των επιχειρήσεων, τη διατήρηση της κοινωνικής συνοχής και την καταπολέμηση των αυξανόμενων ανισοτήτων. Η κοινή ενοποιημένη βάση φορολογίας εταιρειών (ΚΕΒΦΕ) θα συμβάλει στην καταπολέμηση της φοροαποφυγής, με παράλληλη βελτίωση της ενιαίας αγοράς για τις επιχειρήσεις.

               (9)

               Τα διαρθρωτικά και θεσμικά χαρακτηριστικά των αγορών εργασίας και προϊόντων και η εύρυθμη λειτουργία των δημοσίων διοικήσεων είναι σημαντικοί καθοριστικοί παράγοντες για την οικονομική ανθεκτικότητα, καθώς και για την κυκλική, την πραγματική και την κοινωνική σύγκλιση μεταξύ των κρατών μελών της ζώνης του ευρώ. Οι ανθεκτικές οικονομικές δομές εμποδίζουν τους κραδασμούς να έχουν σημαντικές και μακροχρόνιες συνέπειες για το εισόδημα και την απασχόληση στα κράτη μέλη και στο σύνολο της ζώνης του ευρώ. Με τον τρόπο αυτό, μειώνονται οι οικονομικές διακυμάνσεις και δημιουργείται ευνοϊκό περιβάλλον για βιώσιμη και χωρίς αποκλεισμούς ανάπτυξη. Η βελτίωση του συντονισμού της εφαρμογής των διαρθρωτικών μεταρρυθμίσεων, ιδιαιτέρως εκείνων που ορίζονται στις ειδικές ανά χώρα συστάσεις, μπορεί να δημιουργήσει θετικές δευτερογενείς επιπτώσεις στα κράτη μέλη και να ενισχύσει τα θετικά αποτελέσματά τους.

               (10)

               Η εύρυθμη λειτουργία των αγορών εργασίας και των συστημάτων κοινωνικής προστασίας είναι σημαντικά θεμέλια για οικονομική ανάπτυξη χωρίς αποκλεισμούς, για τη μείωση της ανισότητας και για την ανθεκτικότητα των εθνικών οικονομιών και της ζώνης του ευρώ στο σύνολό της. Για την επίτευξη ανοδικής σύγκλισης στον τομέα αυτόν, ο Ευρωπαϊκός πυλώνας κοινωνικών δικαιωμάτων, ο οποίος διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017, καθορίζει 20 βασικές αρχές, οι οποίες εμπίπτουν σε τρία ευρύτερα κεφάλαια: i) ίσες ευκαιρίες και πρόσβαση στην αγορά εργασίας· ii) δίκαιες συνθήκες εργασίας· και iii) κοινωνική προστασία και ένταξη.

               (11)

               Παρότι έχει σημειωθεί πρόοδος στις μεταρρυθμίσεις με στόχο τη βελτίωση της ικανότητας προσαρμογής των αγορών εργασίας, εξακολουθούν να υφίστανται σημαντικές διαφορές στη ζώνη του ευρώ, οι οποίες συνεχίζουν να δημιουργούν προβλήματα στην ομαλή λειτουργία της. Οι καλά σχεδιασμένες πολιτικές για την αγορά εργασίας που είναι καθόλα συνδυασμένες με συστήματα κοινωνικής προστασίας μπορούν να στηρίξουν τις μεταβολές και την επανένταξη στην αγορά εργασίας, να μειώσουν τον κατακερματισμό της αγοράς εργασίας, να παράσχουν αποτελεσματικούς μηχανισμούς αυτόματης σταθεροποίησης και να προωθήσουν την ισότητα των ευκαιριών για όλους και την οικονομική και κοινωνική σύγκλιση. Οι καλά σχεδιασμένες ρυθμίσεις του χρόνου εργασίας μπορούν να συμβάλουν στην άμβλυνση των διαταραχών. Η αποτελεσματική και έγκαιρη ενεργοποίηση των ανέργων που μπορούν να συμμετέχουν στην αγορά εργασίας μπορεί να επιτευχθεί παρέχοντας εξατομικευμένη υποστήριξη για την αναζήτηση εργασίας, την κατάρτιση και την επανειδίκευση, προστατεύοντας ταυτόχρονα εκείνους που δεν είναι σε θέση να συμμετέχουν. Οι αναδυόμενες νέες μορφές απασχόλησης και οι νέες μορφές συμβάσεων επιφέρουν προκλήσεις σχετικά με την εργασιακή ασφάλεια και την κοινωνική προστασία. Στο πλαίσιο αυτό, η νομοθεσία για την προστασία της απασχόλησης πρέπει να εξασφαλίζει δίκαιες και αξιοπρεπείς συνθήκες εργασίας για όλους τους εργαζόμενους.

               (12)

               Τα αποτελεσματικά συστήματα κοινωνικής προστασίας είναι ζωτικής σημασίας για την προαγωγή αγορών εργασίας χωρίς αποκλεισμούς και τη διασφάλιση επαρκούς εισοδηματικής στήριξης και κατάλληλης κοινωνικής στήριξης, μέσω της πρόσβασης σε ποιοτικές υπηρεσίες. Οι μεταρρυθμίσεις των συνταξιοδοτικών συστημάτων και οι πολιτικές για την ισορροπία μεταξύ επαγγελματικής και ιδιωτικής ζωής έχουν επίσης καίρια σημασία για την προώθηση της συμμετοχής στην αγορά εργασίας. Θα πρέπει να αρθούν οι περιττοί περιορισμοί στην εργασιακή, τομεακή και γεωγραφική κινητικότητα των εργαζομένων λόγω των συστημάτων απασχόλησης και κοινωνικής προστασίας.

               (13)

               Η πρόσβαση σε υψηλής ποιότητας εκπαίδευση και κατάρτιση είναι ζωτικής σημασίας για την εξασφάλιση ίσων ευκαιριών και την αντιμετώπιση των αναντιστοιχιών δεξιοτήτων. Οι επαρκείς επενδύσεις στο ανθρώπινο κεφάλαιο μέσω των συστημάτων εκπαίδευσης και κατάρτισης, που συμβάλλουν στη βελτίωση της δια βίου μάθησης και διασφαλίζουν ότι τα επίπεδα δεξιοτήτων ανταποκρίνονται στις σημερινές και μελλοντικές ανάγκες των αγορών εργασίας διαδραματίζουν καίριο ρόλο στη βελτίωση της ικανότητας προσαρμογής της οικονομίας και πραγματικής σύγκλισης πιο μακροπρόθεσμα. Οι επενδύσεις σε δεξιότητες μπορούν επίσης να προωθήσουν την καινοτομία και να αυξήσουν την παραγωγικότητα και την ανταγωνιστικότητα, επιπλέον της διασφάλισης της κοινωνικής ένταξης και της κινητικότητας.

               (14)

               Οι μεταρρυθμίσεις στην αγορά προϊόντων που αυξάνουν τον ανταγωνισμό και οι μεταρρυθμίσεις που βελτιώνουν το επιχειρηματικό περιβάλλον και την ποιότητα των θεσμών (συμπεριλαμβανομένου ενός αποτελεσματικού συστήματος δικαιοσύνης που διευκολύνει την εκτέλεση των συμβάσεων) προωθούν την οικονομική ανθεκτικότητα στα κράτη μέλη και στη ζώνη του ευρώ στο σύνολό της. Η περαιτέρω ολοκλήρωση της Ενιαίας Αγοράς έχει αποδειχθεί ότι αποτελεί τον μείζονα μοχλό ανάπτυξης και σύγκλισης μεταξύ των κρατών μελών. Η Ενιαία Αγορά εξακολουθεί να διαθέτει σημαντικό ανεκμετάλλευτο δυναμικό και απαιτείται σημαντική πρόοδος για την ολοκλήρωσή της. Η έγκαιρη εφαρμογή και η βελτίωση της επιβολής της ισχύουσας νομοθεσίας έχουν επίσης καίρια σημασία προκειμένου να μπορέσουν να αξιοποιηθούν τα οφέλη της ενιαίας αγοράς. Η ενιαία αγορά των υπηρεσιών (συμπεριλαμβανομένων των χρηματοοικονομικών, των ψηφιακών, των ενεργειακών και των μεταφορικών υπηρεσιών) αποτελούν την εκκρεμούσα πρόκληση. Η προσοχή θα πρέπει, ωστόσο, να επικεντρωθεί επίσης στις αγορές αγαθών για την αποφυγή πιθανού κατακερματισμού της αγοράς. Η ψηφιακή ενιαία αγορά αναμένεται να συμβάλει στην ολοκλήρωση του νομικού περιβάλλοντος προκειμένου να επιταχυνθεί η ψηφιοποίηση των οικονομικών δραστηριοτήτων, καθώς αυτή αποτελεί απαραίτητο μέτρο για τη βελτίωση των επιδόσεων των αγορών προϊόντων και της παγκόσμιας ανταγωνιστικότητας. Συνεπώς, η ολοκλήρωση και υλοποίηση των διαφόρων στρατηγικών για την ενιαία αγορά μέχρι το 2018 παραμένει ο κοινός στόχος.

               (15)

               Ενώ η συνολική ευρωστία του τραπεζικού τομέα της ζώνης του ευρώ έχει αυξηθεί από τότε που ξέσπασε η κρίση και οι τραπεζικές χορηγήσεις δανείων έχουν αρχίσει να αυξάνονται εκ νέου, εξακολουθούν να υπάρχουν αδυναμίες και πρέπει να αντιμετωπιστούν. Οι τράπεζες αντιμετωπίζουν χαμηλή κερδοφορία. Η ανάγκη προσαρμογής των επιχειρηματικών μοντέλων των τραπεζών, οι συνθήκες χαμηλών επιτοκίων και η αύξηση του ανταγωνισμού από άλλες μορφές χρηματοδότησης εξακολουθούν να ασκούν πιέσεις στην κερδοφορία των τραπεζών. Απαιτούνται, συνεπώς, περαιτέρω προσπάθειες για να διασφαλισθεί η μακροπρόθεσμη βιωσιμότητά τους. Τα ποσοστά των μη εξυπηρετούμενων δανείων (ΜΕΔ) έχουν σταθεροποιηθεί σε όλα σχεδόν τα κράτη μέλη της ζώνης του ευρώ που πλήττονται περισσότερο ή εμφανίζουν πτωτική τάση, αλλά η πρόοδος παραμένει αργή και άνιση μεταξύ των τραπεζών. Τα υψηλά ποσοστά ΜΕΔ παρεμποδίζουν τη δανειοδοτική ικανότητα των τραπεζών, τη μετάδοση της νομισματικής πολιτικής και την ικανότητα οικονομικής προσαρμογής. Καθιστούν εξάλλου τρωτό το τραπεζικό σύστημα στο σύνολό του και πρέπει να αντιμετωπισθούν τόσο σε ενωσιακό όσο και σε εθνικό επίπεδο, όπως ορίζεται στο σχέδιο δράσης για την αντιμετώπιση των μη εξυπηρετούμενων δανείων στην Ευρώπη, που διατυπώθηκε στα συμπεράσματα του Συμβουλίου της 11ης Ιουλίου 2017 («σχέδιο δράσης του Ιουλίου του 2017»). Η Επιτροπή, όπως ανέφερε στην ανακοίνωσή της, της 11ης Οκτωβρίου 2017, σχετικά με την ολοκλήρωση της Τραπεζικής Ένωσης, εργάζεται επί του παρόντος για την εκπόνηση μιας ολοκληρωμένης δέσμης μέτρων για τη μείωση των μη εξυπηρετούμενων δανείων, καθώς και για τη μείωση του κινδύνου μελλοντικής δημιουργίας ΜΕΔ.

               (16)

               Η ισχυροποίηση της θεσμικής αρχιτεκτονικής της Οικονομικής και Νομισματικής Ένωσης (ΟΝΕ) απαιτεί, κατά προτεραιότητα, την ολοκλήρωση της Τραπεζικής Ένωσης και την περαιτέρω πρόοδο στον τομέα της Ένωσης Κεφαλαιαγορών. Η δημιουργία της Τραπεζικής Ένωσης έχει προχωρήσει σημαντικά, αλλά παραμένει ημιτελής. Σύμφωνα με τον οδικό χάρτη για την ολοκλήρωση της Τραπεζικής Ένωσης, όπως ορίζεται στα συμπεράσματα του Συμβουλίου της 17ης Ιουνίου 2016 («οδικός χάρτης του Ιουνίου του 2016»), πρόκειται να συνεχιστούν οι εργασίες για την ολοκλήρωση της Τραπεζικής Ένωσης αναφορικά με τη μείωση και τον επιμερισμό κινδύνων, μεταξύ άλλων μέσω ενός ευρωπαϊκού συστήματος εγγύησης των καταθέσεων και καθιστώντας τον κοινό δημοσιονομικό μηχανισμό ασφάλειας του Ενιαίου Ταμείου Εξυγίανσης πλήρως λειτουργικό το αργότερο ως το τέλος της μεταβατικής περιόδου του Ταμείου όπως ορίζεται στον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (3). Στην ανακοίνωση της Επιτροπής σχετικά με την ολοκλήρωση της Τραπεζικής Ένωσης γίνεται προσπάθεια να δοθούν κατευθύνσεις για την επίτευξη συμφωνίας σχετικά με την ολοκλήρωση της Τραπεζικής Ένωσης. Οι προσπάθειες για την περαιτέρω μείωση του κινδύνου και τη βελτίωση της διαχείρισης κινδύνου των τραπεζών πρέπει να συνεχιστούν. Στο πλαίσιο αυτό, οι εντατικές προσπάθειες για επίτευξη συμφωνίας σχετικά με τη δέσμη κανονιστικών ρυθμίσεων που προτάθηκε από την Επιτροπή τον Νοέμβριο του 2016 έχουν καίρια σημασία, καθώς και η περαιτέρω πρόοδος στη μείωση των ΜΕΔ και οι προσπάθειες για την επίτευξη προόδου στον καταμερισμό των κινδύνων, σύμφωνα με τον οδικό χάρτη του Ιουνίου του 2016.

               (17)

               Η Λευκή βίβλος της Επιτροπής της 1ης Μαρτίου 2017 για το μέλλον της Ευρώπης περιγράφει πιθανά σενάρια για το μέλλον της Ένωσης. Η Επιτροπή συνέβαλε περαιτέρω με σειρά εγγράφων προβληματισμού, στα οποία συγκαταλέγεται το έγγραφο προβληματισμού της 31ης Μαΐου 2017 σχετικά με την εμβάθυνση της ΟΝΕ, που βασίστηκε στην έκθεση των πέντε προέδρων της 22ας Ιουνίου 2015 με τίτλο «Η ολοκλήρωση της Οικονομικής και Νομισματικής Ένωσης της Ευρώπης», και προτείνει συνολική θεώρηση και σαφή αλληλουχία ενεργειών για την ολοκλήρωση της αρχιτεκτονικής της ΟΝΕ. Η Επιτροπή υπέβαλε επιπρόσθετες προτάσεις το φθινόπωρο του 2017.

               (18)

               Ζητήθηκε η γνώμη της Επιτροπής Απασχόλησης και της Επιτροπής Κοινωνικής Προστασίας σχετικά με τις εργασιακές και τις κοινωνικές πτυχές της παρούσας σύστασης,

         ΣΥΝΙΣΤΑ, για το διάστημα 2018-2019, στα κράτη μέλη της ζώνης του ευρώ να αναλάβουν δράση, στο πλαίσιο της Ευρωομάδας, μεμονωμένα και συλλογικά, ώστε:

               1.

               Να εφαρμόσουν πολιτικές που στηρίζουν τη βιώσιμη και χωρίς αποκλεισμούς ανάπτυξη και βελτιώνουν την ανθεκτικότητα, την επανεξισορρόπηση και τη σύγκλιση. Να σημειώσουν σημαντική πρόοδο προς την ολοκλήρωση της ενιαίας αγοράς, ιδίως στον τομέα των υπηρεσιών, συμπεριλαμβανομένων των χρηματοπιστωτικών, των ψηφιακών, των ενεργειακών και των μεταφορικών υπηρεσιών, μέσω, μεταξύ άλλων, της εφαρμογής συναφών μεταρρυθμίσεων στην αγορά προϊόντων σε εθνικό επίπεδο. Δεδομένων των ευνοϊκών κυκλικών συνθηκών, όλα τα κράτη μέλη θα πρέπει να δώσουν προτεραιότητα σε μεταρρυθμίσεις που αυξάνουν την παραγωγικότητα και το αναπτυξιακό δυναμικό, βελτιώνουν το θεσμικό και επιχειρηματικό περιβάλλον, αίρουν τα εμπόδια στις επενδύσεις και ενισχύουν την καινοτομία, στηρίζουν τη δημιουργία ποιοτικών θέσεων εργασίας και μειώνουν τις ανισότητες. Τα κράτη μέλη με ελλείμματα ισοζυγίου τρεχουσών συναλλαγών ή υψηλό εξωτερικό χρέος θα πρέπει, επιπλέον, να επιδιώξουν τη συγκράτηση του κόστους εργασίας ανά μονάδα προϊόντος και να επιδιώξουν να βελτιώσουν την ανταγωνιστικότητά τους. Τα κράτη μέλη με υψηλά πλεονάσματα στο ισοζύγιο τρεχουσών συναλλαγών θα πρέπει, επίσης, να δημιουργήσουν τις προϋποθέσεις για την προώθηση της αύξησης των μισθών, με τρόπο ώστε να γίνεται σεβαστός ο ρόλος των κοινωνικών εταίρων, και να εφαρμόσουν κατά προτεραιότητα μέτρα που ευνοούν τις επενδύσεις και στηρίζουν την εγχώρια ζήτηση και το αναπτυξιακό δυναμικό, διευκολύνοντας έτσι την επανεξισορρόπηση.

               2.

               Να επιτύχουν τον σχεδιαζόμενο, σε γενικά πλαίσια ουδέτερο δημοσιονομικό προσανατολισμό για τη ζώνη του ευρώ, συμβάλλοντας σε ισορροπημένο μείγμα πολιτικών. Να επιτύχουν κατάλληλη ισορροπία μεταξύ της διασφάλισης βιωσιμότητας των δημοσίων οικονομικών, ειδικότερα όπου οι δανειακοί συντελεστές είναι υψηλοί, και υποστήριξης της οικονομίας, τηρώντας πλήρως το σύμφωνο σταθερότητας και ανάπτυξης και λαμβάνοντας υπόψη το δημοσιονομικό περιθώριο και τις δευτερογενείς επιπτώσεις μεταξύ των κρατών μελών. Να επωφεληθούν των βελτιούμενων οικονομικών συνθηκών προκειμένου να ανοικοδομήσουν δημοσιονομικά αποθέματα ασφαλείας, συνεχίζοντας παράλληλα να ενισχύουν το δυναμικό της οικονομικής ανάπτυξης. Να διασφαλίσουν την αποτελεσματική λειτουργία των εθνικών δημοσιονομικών πλαισίων. Να επιδιώξουν την εφαρμογή πολιτικών οι οποίες στηρίζουν τις επενδύσεις και βελτιώνουν την ποιότητα και τη σύνθεση των δημόσιων οικονομικών μέσω, μεταξύ άλλων, της επανεξέτασης των δαπανών και της θέσπισης φιλοαναπτυξιακών και δίκαιων φορολογικών δομών. Να λάβουν και να εφαρμόσουν μέτρα για τη μείωση της φορολογικά μεροληπτικής μεταχείρισης του χρέους και την καταπολέμηση του επιθετικού φορολογικού σχεδιασμού, με σκοπό την εξασφάλιση ίσων όρων ανταγωνισμού, την εξασφάλιση της δίκαιης μεταχείρισης των φορολογουμένων και την προστασία των δημόσιων οικονομικών και της σταθερότητας εντός της ζώνης του ευρώ. Αυτό περιλαμβάνει συνεχές έργο για την ΚΕΒΦΕ.

               3.

               Να εφαρμόσουν μεταρρυθμίσεις που προωθούν τη δημιουργία ποιοτικών θέσεων απασχόλησης, ίσες ευκαιρίες και πρόσβαση στην αγορά εργασίας και δίκαιες συνθήκες εργασίας, και τη στήριξη της κοινωνικής προστασίας και ένταξης. Οι μεταρρυθμίσεις πρέπει να αποσκοπούν σε: i) αξιόπιστες συμβάσεις εργασίας που παρέχουν ευελιξία και ασφάλεια για εργαζομένους και εργοδότες, σε συνδυασμό με την κατάλληλη στήριξη για τη μετάβαση, με παράλληλη αποτροπή του κατακερματισμού της αγοράς εργασίας· ii) ποιοτικά, αποδοτικά και χωρίς αποκλεισμούς συστήματα δια βίου εκπαίδευσης και κατάρτισης, που αποσκοπούν στην αντιστοίχιση των δεξιοτήτων με τις ανάγκες της αγοράς εργασίας· iii) αποτελεσματικές ενεργητικές πολιτικές για την αγορά εργασίας που στηρίζουν τη συμμετοχή στην αγορά εργασίας· iv) βιώσιμα και επαρκή συστήματα κοινωνικής προστασίας, που συμβάλλουν στην κοινωνική ένταξη και στην ενσωμάτωση στην αγορά εργασίας σε όλη τη διάρκεια του κύκλου ζωής και ανταποκρίνονται σε νέες μορφές απασχόλησης και εργασιακών σχέσεων· v) απρόσκοπτη κινητικότητα του εργατικού δυναμικού σε θέσεις εργασίας, τομείς και τόπους· vi) αποτελεσματικό κοινωνικό διάλογο και μισθολογικές διαπραγματεύσεις στο κατάλληλο επίπεδο, σύμφωνα με τις εθνικές ιδιαιτερότητες· vii) ελάφρυνση της φορολόγησης της εργασίας, ιδίως για τους εργαζομένους με χαμηλά εισοδήματα και τα δεύτερα εργαζόμενα μέλη της οικογένειας.

               4.

               Σύμφωνα με τον οδικό χάρτη του Ιουνίου του 2016, να συνεχίσουν τις εργασίες για την ολοκλήρωση της Τραπεζικής Ένωσης αναφορικά με τη μείωση και τον επιμερισμό κινδύνων, συμπεριλαμβανομένου ενός Ευρωπαϊκού συστήματος ασφάλισης των καταθέσεων, και με το να καταστεί λειτουργικός ο κοινός μηχανισμός ασφαλείας για το Ενιαίο Ταμείο Εξυγίανσης κατά τα συμφωνηθέντα. Να ενισχύσουν περαιτέρω το ευρωπαϊκό κανονιστικό και εποπτικό πλαίσιο ώστε να αποφευχθεί η σώρευση κινδύνων. Να λάβουν μέτρα για την αισθητή επιτάχυνση της μείωσης των επιπέδων των ΜΕΔ με βάση το σχέδιο δράσης του Ιουλίου του 2017 και να προωθήσουν την ομαλή απομόχλευση σε κράτη μέλη με υψηλό ιδιωτικό χρέος. Να αναπτύξουν περαιτέρω την Ένωση των Κεφαλαιαγορών προκειμένου να στηριχθεί η ανάπτυξη στην πραγματική οικονομία, διασφαλίζοντας παράλληλα τη σταθερότητα της χρηματοπιστωτικής αγοράς.

               5.

               Να πραγματοποιήσουν ταχεία πρόοδο για την ολοκλήρωση της ΟΝΕ, λαμβάνοντας υπόψη τις πρωτοβουλίες της Επιτροπής που δρομολογήθηκαν το φθινόπωρο του 2017, με πλήρη σεβασμό της εσωτερικής αγοράς της Ένωσης και κατά τρόπο ανοικτό και διαφανή προς τα κράτη μέλη εκτός της ζώνης του ευρώ.

      Βρυξέλλες, 14 Μαΐου 2018.

            Για το Συμβούλιο

            Η Πρόεδρος

         E. ZAHARIEVA

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).